Саудия Арабистони иқтисодиётида ўзгаришлар бошланди\n15:04 / 09.06.2016\nСаудия Арабистони 2020 йилга бориб давлат секторидаги меҳнатга хақ тўлаш жамғармаси ва субсидияларни қисқартириш лойиҳасини маъқуллади.\nДушанба куни Подшоҳлик Вазирлар Маҳкамаси “Истиқбол-2030” (Vision 2030) деб номланган миллий дастурни қабул қилди. Маълумки, апрель ойидаёқ тахт вориси, шаҳзода Муҳаммад бин Салмон давлат тармоғидаги ойлик маошларга ажратиладиган ҳаражатларни 2020 йилга бориб 40 фоизга қисқартириш таклифини илгари сурган эди. Шаҳзода Муҳаммад бин Салмон отаси подшоҳ этиб тайинланиши биланоқ, Иқтисод ва Тараққиёт Кенгашига раҳбарлик қила бошлади. Бу Кенгаш ўтказилаётган ислоҳатларни назорат қилиб боради.\nКузатувчиларнинг фикрича, нефтдан келадиган даромадларнинг қисқариб кетиши туфайли шаҳзода Муҳаммад бин Салмон зарур чора-тадбирлар кўришга мажбур бўлди. У давлат секторида янги иш ўринлари яратиш йўлида нефтдан тушадиган даромадлардан фойдаланган аввалги раҳбарларнинг йўлидан бормасликка қарор қилди. Шаҳзода Муҳаммад бин Салмон Saudi Aramco компаниясининг ҳиссаларни сотишга ва жаҳонда энг йирик бўлган Суверен жамғарма тузиш режасини эълон қилди. Шу тариқа хукуматнинг саҳийлигига нуқта қўйилади.\nЭндиликда Саудия Арабистони фуқоролари хусусий сектордан иш қидиришга мажбур бўлади. Айни дамда давлат тармоғида аҳолининг учдан бир қисми меҳнат қилади. Бу ҳақда Миллий дастурни тақдим қилган Давлат хизмати масалалари бўйича вазир Холид бин Абдуллоҳ ал-Арай маълум қилди. Унинг фикрича, аҳоли ҳамон ишончли иш ўрни ва узоқ муддатли таътил берувчи давлат секторида ишлашни афзал кўради.\n“Истиқбол-2030” лойиҳасига кўра, 2020 йилга бориб Саудия Арабистони хусусий секторида 450 мингта иш ўрни яратилиши керак. Шунингдек, бир қатор тармоқлар, жумладан, соғлиқни сақлаш тизими модернизация қилинади. Табиий газ қазиб олиш икки баробар кўпайтирилиши кўзда тутилган. Подшоҳлик хотин-қизлар меҳнатидан фойдаланишни 23 фоиздан 28 фоизгача кўпайтиришни режалаштирмоқда. Давлат секторида ишловчи аёллар сони ҳам 39,8 фоиздан 42 фоизгача кўпайтирилади. Кузатувчиларнинг фикрича, сўнгги 10 йилликда Саудия Арабистонида хотин-қизлар мақоми анча юқорига кўтарилди. Хусусий секторда янги иш ўринларини яратиш учун Саудия Арабистонининг иқтисодиёти қайта қурилиши керак. Айни шу иш амалга оширилмоқда. Бу беш йил давом этадиган жараён эмас. Бунинг учун йиллар керак бўлади. Бироқ жараён бошланди.\nБу дастур халқаро ҳамжамиятнинг эътиборига тушди. Дастурга кўра подшоҳлик иқтисодиёти тубдан қайта қурилади. Нефтга қарамликка барҳам берилади. Айни дамда дастурнинг айрим бандлари ҳаётга татбиқ этила бошланди. Шарҳловчилар “бу каби ислоҳатлар нефть нархининг пасайиб кетишини кутиб турмай, аллақачон бошланиши керак эди”, деган фикрларни айтишмоқда. Маълумки, сўнгги 18 ой давомида “қора олтин” нархининг икки баробар пасайиб кетиши нефть бозорида жиддий ўзгаришларга сабаб бўлди. Шу сабабли ҳам подшоҳлик 2030 йилгача бўлган муддатга мўлжалланган истиқболли лойиҳани қабул қилар экан, мамлакат иқтисодий ва молиявий тақдирини ўз қўлига олди.\nЛойиҳага кўра, нефтга боғлиқ бўлмаган даромадлар кўпайтирилади. Яъни, коммунал ва бошқа хизматлар учун солиқлар оширилади. Подшоҳликка келувчи меҳмонлардан тушадиган даромадларнинг ҳам кўпайтирилиши кўзда тутилмоқда.\nИккинчидан давлат томонидан молиялаштириладиган инвестиция дастурлари қайта кўриб чиқилади, ҳаражатлар камайтирилади, субсидиялар қисқартирилади. Хориждан қурол-аслаҳа сотиб олиш ҳам камайтирилади. Саудия Арабистонининг валюта заҳираси жаҳонда энг кўп бўлишига қарамай нефть нархининг тушиб кетиши подшоҳлик иқтисодиётига салбий таъсир кўрсатаётгани аниқ.\nШарҳловчиларнинг айтишича, Vision 2030 дастурини ҳаётга татбиқ қилиш мақсадида подшоҳликда кўп иш қилишга тўғри келади. Бунинг учун амалга ошириладиган ишлар тўлалигича мувоффиқлаштирилиб турилиши керак.\nСаудия Арабистони иқтисодиётини қайта тузиш борасидаги оламшумул лойиҳанинг ҳаётга татбиқ этилишини нафақат Форс кўрфазидаги араб давлатлари Ҳамкорлик Кенгашига аъзо беш мамлакат, балки кўплаб мамлакатлар кузатиб бораётгани аниқ. Чунки Подшоҳлик иқтисодиётини қайта қуришга муваффақ бўлгудек бўлса, шу каби муаммолар билан тўқнаш келаётган бошқа мамлакатлар ҳам ундан ўрнак олиши аниқ.


Расман: Тарихда илк марта ўзбекистонлик ММА’чи UFC аъзосига айланди! (+фото) - Namanganliklar.uz\nРасман: Тарихда илк марта ўзбекистонлик ММА’чи UFC аъзосига айланди! (+фото)\nАралаш қоидалар бўйича жанг санъати (ММА) вакили бўлган ўзбекистонлик Маҳмуд Муродов UFC (Ultimate Fighting Championship) билан шартнома имзолади. У мазкур ташкилот тарихидаги биринчи ўзбекистонлик ММА’чига айланди.\n«Яратган менга берган ҳар бир нарса учун Алҳамдулиллаҳ. Бугун мен дунёнинг энг яхши ташкилоти UFC билан шартнома имзоладим. Жамоадошларим, биродарларимга қилинган ишлар учун миннатдорчилик билдираман. Биргалашиб тарих яратмоқдамиз Алҳамдулиллаҳ. UFC’даги биринчи ўзбекман. Мени қўллаб-қуввалтлаганингиз, ишонганингиз учун катта раҳмат. Навбатдаги зафар сари бирга борамиз Иншаллаҳ!», – дея instagram’даги саҳифасига пост жойлаган 29 ёшли жангчи.\n2 962 Ko'rishlar\nРулда ухлаб қолган андижонлик ҳайдовчи икки кишини уриб юборди. Пиёдалар вафот этди\nКЛИНИК ЎЛИМ ҲОЛАТИДАГИ АЁЛНИНГ ҲАҚИҚАТГА ЯҚИН ҲИКОЯСИ… (кўнгли бўшлар ўқимасин)


Ўтнафас шоир Расул Ҳамзатовнинг бир шеърида шундай ўхшатиш бор: шеър қаҳрамони тушида ўлиб қолади. Тоғ-у тошлар орасида бежон ётган одам ўз тилида сўзлашаётганларнинг сўзларини эшитгач ҳаётга қайтади. Шоир " Жонимга масиҳдир шу она тилим" дея таърифлайди. Ажиб ўхшатиш. Ҳар бир инсон учун ўз миллий тили жон қадар азиз.\nТил - давлатнинг мулки. Уни асраш, ривожлантириш шу миллатнинг юксалиши демакдир. Бундан бир неча йиллар муқаддам ана шундай юксакликка эришишим учун дадил қадам ташланган. Яъни, Ўзбекистон Республикаси конституциясида давлат тилининг мақоми ҳуқуқий жиҳатдан мустаҳкамлаб қўйилган. Бунинг натижаси ўлароқ ўзбек тили давлатимизнинг Байроғи, Герби, Мадҳияси каби қонун йўли билан ҳимояланадиган давлат рамзига айланди. Бу юртдошларимиз ҳаётида унутилмас воқеага айланди.\nИстиқлол йилларида барча соҳаларда бўлгани каби тилимиз тараққиётида ҳам муҳим ўзгаришлар юз берди. Халқаро миқиёсда ўзбек тилининг обрўси ошди. "Давлат тили ҳақида"ги қонун тилимизни илмий асосда ривожлантириш учун кенг имкониятлар эшигини очди. Бунинг самарасида эса она тилимиз ўзининг бор гўзаллиги ва жозибасини намоён эта олди. Тил - миллат қиёфасининг бир бўлаги. Уни гўзал ва мукаммал қилиб яратиш учун мустақилликка илк қадамлар ташланаётган даврдаёқ, биринчи президентимиз томонидан ўзбек тилига давлат тили мақомини бериш масаласи кун тартибига қўйилиб бу иш амалга оширилди.\nДругие материалы в этой категории: « Зилзила пайтида нима қилиш керак?\tАнас ибн Молик »


17:18 / 14.05.2020 | Dilfuza Nishonova | 1228\nАссалому алайкум! Мен ҳомиладор вақтимда бошиқоронги бўлиб чўчқа гўштидан сала егим келиб 1-2марта истемол қилган эдим. Фарзандим дунёга келди, етти муччаси соғ, иймонли бола бўлди. Динга жуда қизиқар, суралар ёдлар эди. Аммо охирги вақтларда мени ҳам отасини ҳам кўп дилимизга озор бериб бошқа насроний ва буддизимга қизиқадиган, бизни диндан узоқлашаётганини гувоҳи бўлиб турибман. Жуда кўп гаплашишга ҳаракат қилдим, аммо мен билан суҳбатлашишни ҳоҳламайди. Яхшилаб ойласам ўша еган ҳаром луқмамни тасири деган фикр ҳаёлимга келди. Энди мен нима қилишга ҳайронман. Ахир ўша мен еган ҳаром луқма вақт ўтиши билан фарзандимга тасир қиляпти. Нима қилсам ушбу қилинган гуноҳни Аллоҳим кечириб фарзандимга иймон бераркин?\n– Ва алайкум ассалом! Ноумид бўлмасдан таҳажжудларда дуо қилинг. Аллоҳ таоло аёл зотини яратиб, унга энг оғир, энг машаққатли ва энг шарафли бир вазифани юклаган. Бу жамиятга, динга кадр етказиб бериш. Ислом умматининг оналари бу вазифани адо қилиш учун тинмасдан меҳнат қилишди, аъло даражада бажаришди. Бажара олиши учун лойиқ бўлишди. Имом Бухорийнинг онаси ўғли Имом Бухорий бўлиши учун дуоси мустажоб бўладиган даражага етишга интилди. Бунинг учун шунчалар меҳнат қилдиларки, натижада имом Бухорий кўзлари ожиз бўлганида кўзи очилишлиги ҳақида дуо қилганларида Аллоҳ ижобат қилди. Ҳар қадамида имом Бухорийни йўлини супириб тозалаб Аллоҳга боғланди, боласини ҳам Аллоҳга боғлашга ҳаракат қилди. У она нафақат дуо қилишга балки дуоси мустажоб бўладиган даражага етишишга ҳаракат қилди. Ота эса замонасининг энг катта бадавлат кишиси эди. Ўша бойликни имом Бухорий раҳматуллоҳи алайҳ умр бўйи илмга сарфладилар. Ҳеч қандай касб кор қилмадилар. Оталари ўз бойликлари ҳақида “Бунги бир кумуш танга ҳам шубҳали пул аралашмаган” деган эканлар. Сизни вазифангиз нафақат дуо қилиш, балки дуоси ижобат бўладиган даражага етишга ҳаркат ҳам қилишдир. Шуни ҳаракатида бўлинг ва дуо қилинг. Шу билан хатони ювишингиз мумкин. Валлоҳу аълам!\nФарз намозларда такбирлар\nҲазм қилиш дорилари ҳақида\nКекса одам олдида\n1 С Бухгалтерия дастури\nҲайвонларда насл отаданми ёки онадан?


ЎзА - 8 март куни кутилаётган об-ҳаво маълумоти\n07.03.2018 12:21 Чоп этиш версияси\n8 март куни кутилаётган об-ҳаво маълумоти\nРеспублика Гидрометеорология марказининг хабар беришича, 8 март куни Тошкентда ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-7, кундузи 17-19 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, куннинг иккинчи ярмида ёмғир ёғади. Ғарбдан секундига 7-12 метр тезликда шамол эсади. Кечаси 0-5 даража совуқ, кундузи 7-12 даража илиқ, Устюртда кечаси 5-10 даража совуқ, кундузи 3 даража совуқ, 2 даража илиқ, Хоразм вилоятида кечаси 3 даража совуқ, 2 даража илиқ, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, ёмғир ёғиши мумкин. Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 17-22 метргача кучайиши мумкин. Кечаси 5-10, кундузи 17-22 даража илиқ, чўл ҳудудларида кечаси 0-5 даража совуқ, кундузи 7-12 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда эсаётган шамол айрим жойларда секундига 17-22 метргача кучайиши мумкин. Кечаси 3-8, кундузи 17-22 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда эсаётган шамол айрим жойларда секундига 17-22 метргача кучайиши мумкин. Кечаси 7-12, кундузи 17-22 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 2-7, кундузи 15-20 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 1-6 даража совуқ, кундузи 3-8 даража илиқ бўлади.


Шарон Исроилнинг Фаластин ерларида олиб бораётган амалиётларини ''оккупация" дея таърифлади\n08 март 2021, Тошкент вақти: 11:23\nИсроил Бош вазири Ариэл Шарон партиядошларининг кескин эътирозларига қарамай Исроилнинг Фаластин худудларида олиб бораётган амалиётларини ''оккупация" дея таърифлади. Шарон ўзини ўнг қанот кучлари танқидларидан ҳимоялар экан, оккупация исроилликлар учун ҳам, фаластинликлар учун ҳам мудхиш оқибатлар келтиришини ва Фаластин ерларини босиб олиш харакатларига чек қўйиш кераклигини урғулади. "Уч ярим миллион фаластинликни босқин остида ушлаб туриш, менимча ақлга сиғмадиган нарса. Буни тўхтатиш керак. Женин, Наблус, Рамаллоҳ, Байтулҳамда абадий қолмоқчимисизлар? Менимча бу нотўғри", - деди Шарон.\nИсроил Бош вазири бу ҳақда душанба куни, яъни унинг ҳукумати Яқин Шарқда тинчлик ўрнатиш янги режасини мақуллаганидан бир кун ўтиб баён қилди. Узоқ йиллар давомида мустақил Фаластин давлати барпо этилишига кескин қаршилик билдириб келган Шарон кутилмаганида фаластинликларга суверен давлат қуриш ҳуқуқини бериш кераклигини айтиб қолди. Ўзини "Ликуд" партияси қуршовида сезган Исроил бош вазири янги ташаббусларини оқлашга ҳаракат қилди.\n"Бугунги кунда бир миллион саккиз юз минг фаластинлик халқаро ташкилотлар кўмагига мухтож. Энди бу юкни сиз кўтармоқчимисиз" – деди Шарон партиядошларига қарата қилган мурожаатида.\nИсроил бош вазирининг душанба кунги чиқиши "Ликуд" партияси вакилларининг кескин эътирозига учради. Фаластинликларга нисбатан қаттиқ қўл сиёсати тарафдори бўлган бу ўнг қанот партия вакиллари назарида Шарон "оккупация" сўзини ноўрин қўллаган. Улар фикрича, хавфсизлик нуқтаи назаридан Исроилнинг Фаластин ерларида назорат ўрнатишга қонуний ҳаққи бор. Ариэл Шарон эса Фаластин-Исроил можаросини тинч йўллар билан ҳал бўлиши учун қатор масалаларда позициясини ўзгартиришга тайёрлигини маълум қилди. Исроил расмийларига кўра, яқин кунлар ичида Шароннинг Фаластин бош вазири Маҳмуд Аббос билан учрашуви бўлади. Дастлаб ушбу учрашув чоршанба куни ўтказилиши мумкинлиги айтилаётган эди, аммо кейинчалик Исроил расмийлари учрашув хафта оҳирига кўчирилганини маълум қилдилар.\nОлий даражадаги Фаластин-Исроил музокаралари эса келаси хафта Иорданияда ўтказилади. Хабарларга кўра, учрашувда АҚШ президенти Жорж Буш ҳам иштирок этиши кутилмоқда. Учрашув марказида Яқин Шарқда тинчлик режаси ва унинг шартлари бўлади. Эслатиб ўтамиз, уч босқичдан иборат бу режа Америка Қўшма Штатлари, Бирлашган Миллатлар Ташкилоти, Европа Иттифоқи ва Россия тарафидан олға сурилган бўлиб, у 2005 йилга қадар мустақил Фаластин давлати барпо этилишини назарда тутади.\nРежанинг биринчи босқичида террорчилик ва зўравонликларга чек қўйилиши, Фаластин ерларида аҳолининг шароитлари яҳшиланиши ҳамда Фаластин худудларида хокимият тизими қарор топиши учун шароит яратилиши кўзда тутилади. Бу эса томонларнинг бир қатор мажбуриятларни бажаришларини талаб этади. Яъни, режага мувофиқ Фаластин террорчилик ҳаракатларини тўхтатиши, бунинг эвазига Исроил ўз қўшинларини Фаластин ерларидан чиқариши керак. Янги Яқин Шарқ тинчлик режасининг биринчи босқичи мустақил Фаластин давлатини қуриш учун пойдевор ясаши керак. Иккинчи босқичда эса, Фаластиннинг вақтинчалик чегаралари белгиланади. Араб давлатлари Исроил билан савдо-сотиқ алоқаларини йўлга қўядилар. Буларнинг бари халқаро ҳамжамият иштирокида амалга оширилади.\nУчинчи босқич. Фаластин ва Исроил ўртасидаги чегараларни аниқлаш ва Қуддус шаҳри мақомини белгилаш учун халқаро анжуман чақирилади. Араб давлатлари эса Исроил билан дипломатик алоқаларни ўрнатишади. Яъни режанинг учинчи босқичи Исроил-Фаластин можаросига нуқта қўяди. Аммо, таҳлилчилар янги Яқин Шарқ тинчлик режаси бунчалик осон амалга ошмаслигини айтмоқдалар. Улар фикрича, Исроил ҳукуматида бунга самимий интилиш йўқ. Қолаверса, янги тинчлик режаси борасида Шароннинг "Ликуд" партиясида юзага келган бўлиниш тинчлик ташаббусларини мувофоқиятсизликларга учратиши мумкин. Ҳатто, айрим таҳлилчилар Шарон баёнотлари ортида катта сиёсий ҳийла туришини ҳам истисно қилишмаяпти.\nИсроил Бош вазири ўз мамлакатининг Ғазо минтақасида олиб бораётган ҳатти-ҳаракатларини "оккупация" дея қанчалик қораламасин, Яқин Шарқда зўравонликлар тўхтамаяпти. Ассошиэйтед пресс хабарига кўра, душанба куни Иордан дарёсининг ғарбий соҳилида исроилликлар ва фаластинликлар ўртасида бўлган тўқнашувда 11 яшар фаластинлик ўспирин Исроил аскари ўқидан ҳалок бўлди.


12.01.2019 18:09 0 1472\nПариж шаҳрида бугун, 12 январь куни кучли портлаш рўй берди.\nҲодиса тафсилотларига кўра, Париж марказидаги Рю-де-Тревиз кўчасида жойлашган новвойхонада юз берган портлашга газ сизиб чиқиши сабаб бўлган.\nДастлаб, портлаш оқибатида 30 киши жабрлангани, бир неча кишининг аҳволи оғир экани маълум қилинганди. Сўнгги хабарларга кўра, юз берган портлаш ва унинг оқибатида юзага келган ёнғинда тўрт киши, хусусан, икки ўт ўчирувчи ҳалок бўлган.\nВоқеа жойига Франция бош вазири Эдуард Филипп, ички ишлар вазири Кристоф Кастанер ва Париж шаҳри мэри Анн Идальго етиб боришган.\nҲодиса 24/06, 12:07


Ўзбекистон, 04 январ 2011\n18 август 2019, Тошкент вақти: 18:14\nТихонов: ИИВ устидан суд куни белгиланди\nТошкент вилояти Ички ишлар бошқармасининг Кириш, Чиқиш ва фуқароликни қайддан ўтказиш бўлими устидан судга мурожаат қилган ҳуқуқ фаоли Димитрий Тихонов дарак бўлавермагач, ўзи судга борди ва маҳкама кунини 7 январга белгилатди.\nПрезидент Каримов бу гал ҳақлидир...\nОсиё тараққиёт банки тахмин қилганидек, Ўзбекистонда 2010 йилда иқтисодий ўсиш кўрсаткичи 8,5 фоизни ташкил қилди. Бу ҳақда Ўзбекистон Президенти Ислом Каримов Янги йил табригида маълум қилди.\nЯнги йил ўзбекларни икки лагерга бўлмоқда...?\n2011 йил кириб келганига ҳам уч кундан ошди. Барча собиқ совет кишилари каби, аксар ўзбеклар байрамни безатилган арча ëнида, телевизордан берилаëтган янги йил базмини томоша қилиб кутиб олишди. Дастурхон анъанавий янги йил таомлари билан тўлди.\n"Ароқ керак бўлса, паспортни кўрсат!"\nОлий Мажлис қонунчилик палатаси «Алкоголь ва тамаки маҳсулотлари тарқалиши ва истеъмол қилинишини чеклаш тўғрисида»ги қонунни қабул қилди. Бироқ ўзбекистонликлар бу қонуннинг ижроси таъминланишига ишонмайдилар.\n"Серқуёш деганда, қўлингни кўксингга қўйиб тур!"\nЎзбекистон рамзлари ҳақидаги қонун қабул қилинганидан 19 йил ўтиб, бу қонунга ўзгартириш киритилди. Бундан буëн давлат байроғи ва тамғасини тижорий мақсадларда ишлатиш мумкин эмас.\nЎзбек депутатлари кашандаликни чекламоқчи\nЎзбекистон парламентининг қонунчилик палатаси ёши 20 гача етмаган шахсларга тамаки ва алкоголли ичимликлар сотмасликни кўзда тутган қонун лойиҳасини қабул қилди. Мавжуд қонунчиликка мувофиқ, ҳозирда Ўзбекистонда 16 ёшга тўлмаганларга тамаки ва спиртли ичимликлар сотиш мумкин эмас.\nЯнги йилни иссиқ ва ёруғ уйда кутиб олсак...\nЯнги йил арафасида "Эркин микрофон"га қўнғироқ қилган мухлисларимизнинг аксари газ ва электрнинг йўқлигидан, байрамни совуқ ва қорунғу уйда кутиб олишга тўғри келишидан гапирса-да, зора ҳукуматимиз "Қорбобо"лик қилиб, ҳеч бўлмаса байрам куни газ ва светни ўчиришмаса, деган умидлари борлигини ҳам айтишди.\nСирдарёда 12 "қўпорувчи" қамоққа ҳукм қилинди\nСирдарёда 10 ёш йигит “қўпорувчилик”да айбланиб, 7 йилдан 12 йилга қадар озодликдан маҳрум қилинди. "Эзгулик" жамиятига кўра, Сирдарё вилоятидан ўтадиган темир йўлни бузишга уринган бу йигитлар мамлакатда ижтимоий-сиёсий вазиятни издан чиқришга ҳаракат қилганликда айбланмоқда.\nКечаётган йилда ўзбек адабиёти Одил Ёқубов, Пиримқул Қодиров каби ёрқин намояндаларидан маҳрум бўлди. Ўзбек адабиёт ихлосмандлари учун азиз бўлган Андрей Вознесенский, Белла Ахмадулиналар ҳам кечаётган йилда оламдан ўтди. Ҳижратда яшаётган ўзбек шоири Муҳаммад Солиҳ адабиёт оламидаги бу йилги икки йўқотиш ҳақида фикр юритади.\nСаратов вилоят суди Россия Бош прокуратурасининг ўзбекистонлик Давронбек Хўжамбердиевни экстрадиция қилиш хақидаги қарорини бекор қилди. Асли андижонлик Давронбек Хўжамбердиев Ўзбекистон Россиядана экстрадиция қилишни сўраган ягона қочқин эмас.\nФайзулла Исҳоқов оламдан ўтди\nЎзбекистонлик таниқли тарихчи олим, профессор Файзулла Исҳоқов 74 ёшида оламдан ўтди. Ҳамкасблари ҳақгўй, миллатпарвар шахс сифатида эътироф этувчи Файзулла Исҳоқов ўзбек тарихчилигида Марказий Осиёнинг рус истилочилари томонидан босиб олинишини биринчилардан бўлиб ёритган эди.


06:26 25 Сентябр 2020\n17:52 31.08.2020 Ҳавола олиш\nТиббиёт фанлари доктори, инфекционист, Роспотребнадзор марказий эпидемиология илмий-тадқиқот институти клиник тадқиқотлар бўлими бошлиғи Татьяна Руженцова Ўзбекистондаги иш ва ўзбекистонлик ҳамкасблар қандай муаммоларга дуч келаётгани ҳақида сўзлаб берди.\n- Татьяна Александровна, сиз Ўзбекистонга бир неча кун олдин ташриф буюрдингиз. Сиз қаерларга боришга улгурдингиз ва ўзбекистонлик ҳамкасбларингиз фаолияти ҳақида биринчи таассуротингиз қандай?\n- Аввало, меҳмондўстлиги учун дўстона Ўзбекистонга катта раҳмат айтмоқчиман. Албатта, бу ерда коронавирус инфекциясига қарши курашда бевосита иштирок этаётган ҳамкасблар билан учрашиш жуда ёқимли бўлди. Шу кунларда биз "Ўзэкспомарказ"даги коронавирус инфекциясига гумон қилинган беморларни саралаш марказга ҳам ташриф буюрдик. Шунингдек, биз инфекцияларни аниқлаш бўйича турли тадқиқотлар олиб бориладиган лабораторияларга ташриф буюрдик, бугун эса бизга Зангиотадаги касалхонани кўрсатишди. Бундан ташқари, биз иккита касалхонани кўриб чиқдик.\nТиббиёт ходимлари ўз аҳолисига ушбу катта муаммони енгишга ёрдам бериш учун қўлларидан келганича ҳаракат қилмоқдалар. Саволлар кўплигини тушунамиз, лекин биз нимани кўрдик? Бу беморларни етарлича муваффаққиятли кузатишга имкон берадиган жиҳозлар, жуда яхши тайёрланган катта касалхоналар. Аммо, албатта, шу билан бирга баъзи қийинчиликларни ҳам кузатмоқдамиз. Бундай муаммолар турли мамлакатларда ҳам мавжуд ва юқумли касалликларга чалинганлар сони кўпайиши билан деярли барча давлатлар бу қийинчиликлардан ўтадилар. Албатта, эпидемияга қарши чораларга аниқлик киритиш ва тўлдириш, уларни алоҳида объектларда кучайтириш зарур. Терапия бўйича ҳам саволлар кўп, аммо биз бу коронавирус инфекциясига чалинган беморларни даволашда кенг тарқалган жиҳат эканлигини тушунмоқдамиз.\n- Сиз Ўзбекистонга қандай ишланмалар билан ташриф буюрдингиз? Россиялик ҳамкасбларнинг қандай тажрибаси бу ерда фойдали бўлиши мумкин?\n- Ўртамизда доимо мунозаралар ва тажриба алмашинуви бор. Россияда касалланишнинг юқори даражаси май ойининг иккинчи ўн кунлигида ўтиб бўлганлиги сабабли, биз ҳамкасбларимизга вазиятни барқарорлаштириш, коронавирус инфекциясига чалинган беморларни ташхислаш, коронавирус инфекциясининг асосий патологияси ва юзага келиши мумкин бўлган асоратлар ўртасидаги дифференциал диагностика бўйича ўз тажрибаларимизни таклиф қилишимиз мумкин.\nБунда тез-тез учрайдиган муаммо - терапия схемаларини тўғри танлаш, дорилар тайинлашининг тўғрилиги. Аммо шуни айтиб ўтишим керакки, худди шундай ҳолат нафақат Ўзбекистондаги касалхоналарда, балки бошқа мамлакатларда ҳам кузатилмоқда. Биз тажриба орттираётганимиз сабабли, биз беморларимиздаги касалликнинг кечишини таҳлил қиляпмиз ва олинган маълумотларга асосланиб, оптимал даволаниш схемасини таклиф қила оламиз, энг муҳими, ҳар бир муайян бемор учун дори-дармонларни тайинлашда дифференциал ёндашув.\n- Ўзбекистонлик ҳамкасблар сизга энг кўп бериладиган қайси саволларни беришяпти?\n- Авваламбор, терапия тактикаси ҳамда асоратлар бўйича: нега баъзи беморларда ижобий динамика мавжуд эмас ва ўзини 2-3 ҳафта давомида яхшиланиши кузатилмаётган беморни қандай қилиб даволаш мумкин.\nФото предоставлено Татьяной Руженцовой\nРабота сотрудников Роспотребнадзора с коллегами из Узбекистана\n- Энг муҳим саволлардан бири: ўзингиз билан Россия вакцинасини олиб келдингизми?\n- Вакцинани ўзимиз билан олиб келмадик, аммо бу масала, албатта, муҳокама қилинмоқда. Бугунги кунда Россияда Гамалея институти томонидан ишлаб чиқилган биринчи вакцина рўйхатдан ўтди. Биз натижаларни кўрдик, унинг самарали ва, энг муҳими, хавфсизлигига ишонч ҳосил қилиб бўлдик. Тадқиқот натижалари шуни кўрсатадики, беморлар ушбу вакцинани осон кечиришмоқда, у ҳеч қандай жиддий номақбул оқибатларга олиб келмайди. Кўнгиллиларда, бошқа вакциналарга бошқа барча одамларда кузатиладиган реакция каби, баъзида енгил иситма, гриппга ўхшаш ҳолат, аммо умуман олганда бошқа жиддий ножўя таъсирлар йўқ.\nРоссиялик шифокор Ўзбекистонда беморлар қандай даволанаётганини айтиб берди\nУшбу беморларнинг барчасида антитаначалар ҳосил бўлмоқда - бу иммунитетнинг вакцинага жавоби. Такрорий эмлаш заруриятини вақт ва эмланган устидан кейинги текширув кўрсатади.\nБундан ташқари, бизда яна бир - пептидли вакцина, пептид асосида - Новосибирск институтининг "ЭпиВакКорона" вакцинаси рўйхатдан ўтказилишга тайёрланмоқда. Жуда кўп тадқиқотлар ўтказилиб бўлди, жиддий синовлар ҳайвонларда ва биринчи кўнгиллиларда ўтказилди. Биз унинг хавфсизлиги ва самарадорлигини ҳам кўрдик. Ушбу маълумотлар умумлаштирилганда, препаратни рўйхатдан ўтказиш мумкин бўлади.\n- Вируснинг турли хил мутациялари ҳақида маълумотлар мавжуд. Ўзбекистонда кузатилаётган тур билан таққослаш амалга оширилдими? Унинг ўзига хос хусусиятлари борми?\n- Биз биламизки, вируслар мутацияга мойил. Масалан, ҳайвонлар (маймунлар) орасида иммунитет танқислиги вирусининг циркуляцияси бўлган, шундан кейин биз ОИВ қўзғатувчиси одамга ўтиб, янги касаллик - ОИТС маълум бўлганини кўрдик. Аммо умуман олганда, бу вируслар дунёсидаги одатий ҳолдир.\nҲозирда айланаётган иккита асосий вариант маълум бўлиб, ушбу вариантлар ичида баъзи генетик ўзгаришлар мавжуд. Аммо улар ҳозирги пайтда принципиал эмас ва аҳамиятга эга эмас. Биз Ўзбекистон мисолида бундай тадқиқотларни (вирус мутацияларининг фарқлари бўйича - таҳр.) ўтказмадик, солиштириб кўрмадик. Фикримча, бу келажакдаги тадқиқотлар масаласидир.\nСотрудники Роспотребнадзора вместе с узбекистанскими коллегами\nАммо, агар мутация антигенпрезентация қилувчи жойга таъсир қилмаса, у ҳолда антитаначаларнинг бу барча ўзгаришларга қарши реакциясиси сақланиб қолади. Агар беморда ёки эмланган кўнгиллида қандайдир вариантга қарши антитаначалар бўлса, у ҳолда улар мутация айнан шу антигенпрезентация қилувчи жойга таъсир қилингунига қадар коронавируснинг бошқа мутацияларига қарши ҳаракат қилишади.\n- Ўзбекистонда мактабларда ўқув йилини 14 сентябрдан бошлашга ва эркин давомат билан гибрид сценарийни қўллашга қарор қилишди. Бу қанчалик асосли?\n- Менимча, бу коронавирус инфекциясининг янги ҳолатлари сонининг кескин кўпайишини олдини олиш учун ҳозирги воқеликка жуда мос келади. Таълим муассасаларига борадиган ўқувчилар, талабалар юқтиришни олдини олувчи барча чеклов талабларига қатъий риоя қилишлари керак.\nРоссияда ҳам таълим муассасаларининг очилиши режалаштирилмоқда. Шунингдек, биз ҳар хил минтақаларда маълум мактабларда кундузги таълимни очиш-очмаслик бўйича қарор қабул қилиш ҳуқуқини ўзларига қолдирдик. Онлайн дарслар варианти ҳам қолмоқда. Асосий санитария меъёрларига риоя қилиш керак: биринчидан, ҳар қандай ҳолатда ҳам респиратор инфекция белгилари билан келиш мумкин эмас. Шамоллашнинг ҳар қандай аломати, иситма бўлмаса ҳам, уйда қолиб масофадан ўқитишга ўтишга сабаб бўлиши керак. Кириш жойларида филтрларга риоя қилиш муҳим: ҳарорати 37 дан юқори бўлганларни дарсларга қўймаслик керак.\nРоссиялик шифокорлар қайси клиникаларда ишламоқда?\nБиз томондан ўқитувчилар учун қуйидаги тавсиялар мавжуд: ниқоб ва қўлқоп кийиш, айниқса, ҳужжатлар расмийлаштирилаётганда ёки ўқувчилар билан учрашганда ҳар хил юзалар билан (зинапоя тутқичларини, эшик тутқичларига тегиш ва бошқа ҳолатларда) алоқа қилиш керак бўлган ҳолатларда мажбурийдир.\nЕтарли миқдорда дезинфекцияловчи воситалар, шунингдек, ҳавони зарарсизлантириш учун махсус ускуналар бўлиши шарт. Бу бактерицид лампалар ёки, бошқача қилиб айтганда, рециркуляторлар, улар мактаб ўқувчилари ёки мактабгача ёшдаги гуруҳлар вақтини ўтказадиган хоналарда бўлиши шарт. Ёпиқ турдаги лампалар ҳам хавфсиздир. Биз синфларни дезинфекцияловчи воситалар ёрдамида кунига камида икки марта нам тозалашни тавсия этамиз. Алоҳида гуруҳнинг машғулотларидан сўнг ва кун охирида тозалаш мажбурийдир.\nУмуман олганда, ижтимоий ва таълим нуқтаи назардан келиб чиқиб, агар имконият бўлса, унда таълим муассасаларини очиш керак. Тажрибали ўқитувчи сифатида мен жуда яхши биламанки, агар 1 сентябрнинг ўзидан талабаларни йўламасангиз, айниқса биринчи курсдаги ёки ординатуранинг биринчи йилидаги талабаларни, унда келажакда самарали жараёнга эришиш қийин бўлади.\n- Коронавирус устидан тўлиқ ғалабага умид қилсак бўладими?\n- Эпидемия тугайдими, биз ушбу вирус билан хайрлашамизми ёки доим у билан грипп билан яшаганни сингари яшаймизми, - афсуски, аниқ жавоб йўқ. Бутун дунёда кузатилаётган рақамлар ушбу касалликнинг бутунлай йўқолишига умид камлигини кўрсатади. Вирусда генетик ўзгаришлар кузатилмоқда, шунинг учун вируснинг агрессивлиги сусайиши ва келажакда у ҳозирги мавсумий респиратор касалликлардан хавфли бўлмайди деган эҳтимол бор.\nМен барчани хаёлий хавфсизлик ҳиссидан огоҳлантирмоқчиман: ҳатто коронавирус билан касалланиб даволаниб чиққанлар орасида ҳам такрорий юқтириш ҳолатларини кузатяпмиз. Бу иммунитетнинг пасайиши шароитида рўй бериши мумкин, айрим тузалган беморларда ҳимоя реакцияси шаклланмай қоляпти, бошқаларда эса бир неча ойдан кейин йўқолиб кетмоқда. Бошқа томондан, вируснинг бошқа вариантини юқтириш хавфи ҳам мавжуд. Бундай ҳолатлар ҳозирча кам, аммо олдинда куз, таълим муассасаларининг очилиши ва биз бу даврни етарлича ташвиш билан кутмоқдамиз.\nПресс-служба хокимията Самарканда\nЭркинжон Турдимов россиялик шифокорлар билан учрашди\nАммо шу билан бирга, шифокорлар тўлиқ тайёргарлик ҳолатида. Респиратор инфекцияларининг мавсумий ўсишида ажабланарли нарса йўқ: салқин ва нам об-ҳаво табиий равишда соғликка таъсир қилади, устига устак биз кўп йиллар давомида кузатиб келаётган одатий қўзғатувчиларга қўшилган янги вирус. Яхшиямки, биз ушбу инфекцияга ва бошқаларига қарши қандай дорилар таъсир қилиши ҳақида тасаввурга эгамиз, албатта, бизда тажриба ҳам бор, шунинг учун биз бу муаммони биргаликда ҳал қилишимизга ишончимиз комил.\n- Сизнинг фикрингизча, Ўзбекистонда карантин чораларининг юмшатилиши қанчалик асосли?\n- Чеклов чоралари янги аниқланган юқтириш ҳолатлари сонига қараб бекор қилиниши керак. Агар динамика яхши бўлса, унда юмшатишлар асосли. Аммо карантиннинг юмшатилиши яна ҳолатлар сонининг кўпайишига олиб келиши мумкинлигини тушунишимиз керак. Буларнинг барчаси назорат остида бўлиши керак, Соғлиқни сақлаш вазирлиги ва Санитария-эпидемиология хизмати буни қаттиқ назорат остида ушлаб турибди ва агарда пневмониянинг касалхоналар ташқарисида чиққан оғир ҳолатлари кўпайса, карантинни кучайтиришга тўғри келади.\n- Ниқоб тақиш талабига қандай қарайсиз? Кўпчилик бу буйруққа номигагина амал қилишмоқда, демак уларнинг керакли таъсири ҳам йўқ.\n- Россияда ҳозирда тавсиявий режим амал қилмоқда, чунки биз яхши кўрсаткичларни кўриб турибмиз. Қўлқоплар бизда иккинчи ўринда. Эпидемиологларнинг тавсияларига кўра, аҳоли ниқобларни инфекцияни юқтириш хавфи юқори бўлган жамоат транспортида, савдо марказларида, одамлар гавжум жойларда тақиб юришмоқда. Масофани сақлаш қийин бўлган катта шаҳарларда анчагина кўп одамлар кўчаларда ҳануз ниқоб тақиб юришипти.\nШу билан бирга қоидаларга риоя қилиш керак. Масалан, ҳар қандай ниқоб 3 соатдан кўп бўлмаган вақт давомида самарали бўлади ва агар у намланиб қолса, самарадорлиги икки баравар қисқа бўлади. Респираторларнинг заҳираси қатта, кўп ҳолларда уларни тез-тез алмаштириш шарт эмас. Аммо улар ишлаб чиқарилган ҳом-ашёси сифатига қараб мунтазам равишда янгиланиши керак. Бундан ташқари, ниқобни ечиб ташлашда ёки бошқасини тақишда қўлларни дезинфекциялашни унутмаслик керак. Ифлосланган бир маротабалик ниқобни қайта тақишдан ва кўчадаги тасодифий алоқадан юқтириш хавфи жуда юқори.\nКайфият – жанговар! Тошкентга бир гуруҳ россиялик шифокорлар етиб келди\nБолаларни ниқоб тақишига келсак, бу мажбурий эмас, балки тавсиявий меъёрдир. Биз биринчи синф ўқувчилари ниқобни тўғри тақмаслиги мумкинлигини тушунамиз. Бундай ҳолатда, кўп нарса оиладаги муносабат, боланинг шаҳсий хусусиятларига боғлиқ. Аммо биз болаларни мажбурий тақишини тавсия этмаймиз.\nТўғри, агар бола ниқобни нотўғри тақса хавфлар бор албатта: уни олиб ташлаганидан кейин қўлларига ишлов бермайди, бурнини, оғзини ёки кўзларини кир қўллар билан ишқалайди. Бундай хатти-ҳаракатларда ҳимоя воситалари бефойда. Аксинча, ўзида қўзғатувчиларни тўплаб, ниқоб инфекциялар сабаби бўлиши мумкин. Агар бола ниқобни тўғри тақолмаса, ундан бутунлай воз кечиш яхшироқдир.\n- Шифокорларнинг маълумотларига кўра, болалар ушбу вирусга камроқ мойил, аммо инфекция оғирроқ кечадиган тоифалар ҳам борми?\n- Касалликка чалинган болалар асосан енгил ва ўрта даражадага беморлардир, уларнинг кўпчилигини, албатта, биз анча узоқ вақт даволадик. Ўпка, юрак қон-томир, асаб тизими касалликлари каби сурункали патологияга эга бўлганлар коронавирус инфекциясини бошдан оғир кечиради.\nРоссиялик мутахассислар COVID-19га қарши курашда ёрдам бериш учун Ўзбекистонга келади\nБолаларнинг COVID-19ни бошдан осонроқ кечириши, фикримизча, организмнинг ёшга доир хусусиятларида, коронавирус таъсир қиладиган ангиотензин айлантирувчи фермент деб аталувчи рецепторлар сонида: улар болаларда шунчаки камроқ.\nАммо шуни ҳам таъкидлаш керакки, бир ёшга тўлмаган чақалоқлар ушбу инфекцияни, бошқа инфекциялар сингари, бошдан оғир кечиради. Бунинг устига, бола ҳар қандай одамга, шу жумладан хавф остида бўлганлар учун инфекция тарқатувчиси бўлиб хизмат қилиши мумкин. Бу, айниқса, уларнинг бувалари, боболари, катта бувилари ва катта боболари учун жуда хавфлидир. Шуни эсда тутиш керакки, ҳатто аломатлари кузатилмаган ташувчи ҳам кекса бемор учун ёки хавф омиллари бўлган ёшроқ одамнинг касаллиги оғир кечишига ва ўлимига сабабчи бўлиши мумкин.\nФуқаронинг коронавирус билан касаллангани тасдиқланмаган. Марҳумнинг жасади чартер рейс орқали Ўзбекистонга жўнатилган.\n21:02 Ростовда ватанга қайтар чоғида 33 яшар ўзбекистонлик вафот этди\n20:08 РФда таҳсил олиш учун квота: ўринлар кўпроқ бўлади, тизимнинг ўзи эса ислоҳ этилди\n19:17 Дунё халқаро ҳамкорлик синовидан ўта олмади - Гутерреш баёноти\n19:05 "Оқ олтин мавсуми": Ўзбекистоннинг машҳур инсонлари пахтани қандай теришганини эсга олишди\n18:57 Ўзбекистонда коронавирус: 24 сентябрь асосий хабарлари\nҚайноқ шўрва: Японияда антиқа ниқоб яратилди


ЎҚИНГ ҚИЗИҚ? » "Жиззах овози" газетаси расмий сайти\nТабиий ҳолда чўл деганда биз, бепоён тепаликларда ястаниб ётган Саҳройи кабир, Қизилқум, Қорақум сингари қуш учса қаноти, одам юрса оёғи куядиган кимсасиз биёбонлар кўз олдимизда гавдаланади.\nДарҳақиқат, ер юзида шундай чўллар ҳам борки, уларни текисликларда эмас, баланд тоғ этакларида ҳам учратишимиз мумкин. Ана шундай тоғ-чўл ландшафтларидан бири Анд тизма тоғларида тахминан денгиз сатҳидан 5000 метр баландликда жойлашган "Атакама" чўлидир.\nБизга маълумки, Жанубий Америка материгининг Қарбий чекка қисмида шимолдан жануб томон меридианал ривишда чўзилган машҳур Анд тизма тоғлари, Тинч океани қирғоқлари бўйлаб кенг қулоч ёйган, мазкур тоғнинг энг баланд нуқтаси "Анкагуа" чўққиси бўлиб унинг баландлиги 6960 метрни ташкил этади, бу эса Америка қитъасидаги энг юқори чўққи ҳисобланади.\nМавзу Анд табиати ҳақида борар экан, хўш, Анд сўзи қандай маънони англатади? "Анд" сўзи қадимий маҳаллий қабила, инклар тилида "Анта" - мис конли тоғлар дегани. Ушбу тоғдаги "Атакама" чўли Чили ва Перу давлатлари ҳудуди бўйлаб узунлиги қарийиб 1000 километр масофага чўзилган. Майдони 105 минг километр квадратни ташкил этади. Чўл Тинч океани соҳилларига яқин тоғ тепасида жойлашганлигига қарамай, сайёрамиздаги энг қурғоқчил чўл ландшафти ҳисобланади. Олимларнинг фикрича, Атакама саҳросининг баъзи жойларида 400 йил давомида ёғингарчилик кузатилмаган экан. Чўлда ўсувчи баъзи ўсимликлар намликни туман ва шудрингдан олар экан. Энг қизиғи, тоғларда юқорига кўтарилган сари, кун совиб ёғин миқдори ортиб бориши кузатилган бўлса Атакама чўлида эса унинг акси қайд этилган.\nтумандаги 37-умумий ўрта таълим мактабининг география фани ўқитувчиси\nДунёдаги биринчи рақамли камерани 1975йилда Kodak компаниясининг инженери Стив Сэссон ихтиро қилди. Камера биринчи бор оқ-қора тасвирни туширди. Суратлар кассетага ёзилди. Ҳар бир кадрнинг ёзуви учун 23 сония керак бўлди.\nСайёрамиздаги энг катта мотоцикл 2015 йилда нашрдан чиқарилган Гиннес рекордлари китобидан алоҳида ўрин эгаллади. Бунинг ўзига ҳос сабаблари бор: транспорт ҳаракатланиши жиҳатидан ҳеч қанақа муқобилига эга эмас.\nМотоциклни Италияда конструктор Фабио Реджиан яратди. Ҳаракатланиш воситасининг узунлиги 10,03 метрни, баландлиги эса 5,1 метрни ташкил этади.\nИхтирочи рекордлар китобига тушиш учун Италиянинг Монтеккьо-Эмилия шаҳарчасидаги кўчада 100 метрлик масофани босиб ўтди.\nТаъмига кўра музлатилган шарбатни эслатадиган ширин музқаймоқ тасодифан ихтиро этилганини ҳамма ҳам билавермаса керак.\n1905 йилда Франк Эпперсон стакандаги сода, шарбат ва сувни аралаштириб унга чўпни ташлаб қўйди. Кейин қоришмани эсдан чиқариб кўчага йўл олди. Ўша вақтда Франк яшаган кўчада ниҳоятда совуқ ҳукмрон эди. Эртасига эрталаб ихтирочи қотиб қолган аралашма ширин луқмага айланганини кўрди. 18 йил ўтгач у махсулоти учун патент олди.\nСобир СИБГАТУЛЛИН тўплади


Тарихдаги шахсларни ўрганамиз (давоми)\n7788 Ўқиш режими + -\nИсмоил Махдум фақат илмда пешқадам бўлмай, хулқу одобда, хушмуомала ва садоқатда, қаноат ва риёзатда ҳам тенгсиз эдилар. У кишини билганлар бир воқеани кўп эслашади: «Падари бузрукворлари билан масжиддаги ҳужралари ёнма-ён эди. Махдум туни билан совуқ ҳужрада шам ёки чироқ шуъласида мутолаа қилардилар. Қиблагоҳларининг ярим тунда таҳажжуд намозига туриш одатларини билганлари боис, у зотнинг таҳоратлари учун сув солинган обдастани кўксиларига босиб, қалбларининг тафти ила иситиб ўтирар эдилар» . Исмоил Махдум ҳам диний, ҳам дунёвий илмларнинг чуқур билимдони, фанлар уммонида яйраб суза оладиган аҳли донишманд эдилар. У киши дин асослари ва тарихни мукаммал эгаллаган ҳолда араб, форс қадимий туркий тилларни чуқур билар, Мовароуннаҳр тарихи, маданияти, адабиёти бўйича етук мутахассис ҳам эдилар.\n1943 йили шўролар хукуматига бошқа динлар қатори Ислом динига ҳам бироз эркинлик берилди. Юртнинг улуғ уламоларидан Эшон Бобохон ибн Абдулмажидхон бошчиликларида бир неча уламолар Москвага таклиф этилди. У ердан Ўрта Осиё ва Қозоғистон диний идорасини ва бир неча масжидларни очишга рухсатнома ҳамда шўро армиясининг ғалабасини тилаб дуода бўлиш топшириғи билан қайтишди. Ўша гуруҳ сафида Исмоил Махдум ҳам ҳаж қилиш бахтига мушарраф бўлдилар. Ўша пайтдан бошлаб Исмоил Махдум Эшон Бобохон ва ул зотнинг фарзандлари Зиёвиддин ибн Эшон Бобохон билан бир сафда туриб дину диёнат, илми ирфон ишларини равнақ топтиришнинг сарчашмасида бўлдилар. Бирмунча вақт Намангандаги Шайх Эшон масжидида имом-хатиблик қилган Исмоил Махдумни Тошкентга диний идорага ишга таклиф этишади.\nМахдум ҳазратларининг диний идорадаги фаолиятлари жуда серқирра, шарафли, айни пайтда жуда масъулиятли ва мушкул бўлган. Бир томондан даҳрийлик асосида қурилган тузумнинг тазйиқи, иккинчи томондан, Аллоҳнинг динини азалий исломий заминда яшаётган, аммо зўрлик қутиси остида унута бошлаган мусулмонлар орасида тарғиб қилиш. Ул зот билан суҳбатларимизда шундай дегандилар: «Мен гўёки ўткир тиғли қилич устида юриб бораётганга ўхшайман. У ёққа ҳам йиқилиб бўлмайди, ҳукмрон сиёсатга қарши бормоқ ўлим билан баробар. Бу ёққа ҳам йиқилиб бўлмайди, Аллоҳнинг қаҳридан қўрқаман».\nУ зот ана шундай оғир бир замонда, икки ўт орасида ҳам жуда кўп ва хўп ишларни қилишга улгурдилар, катта ҳаракатларга бош-қош бўлдилар. Ҳали қарасангиз, Мир Араб мадрасасида ёки Тошкентда очилган Имом Бухорий номли Ислом маъҳадида талабаларга сабоқ бераётган, бир қарасангиз, мусулмонлар учун журнал ва тақвимлар чиқариш учун ноширлик ва матбаа идораларига қатнаётган, гоҳ диний идора бир неча бор чоп этган Қуръони карим нашрларининг таҳририй ишларига бошчилик қилаётган, гоҳ расмий гуруҳлар таркибида Африка ва Осиёдаги мусулмон ўлкаларга сафарга жўнаётган бўлардилар. Булардан ташқари, шўролар мамлакатига келган диний арбоблар билан мулоқотлар, диний идоранинг борди-келди, мактуб алмашув ишлари, республикадаги масжидларнинг хўжалик-молия, кадрлар масаласи билан шуғулланиш, фатволар бериш, журналларда мақолалар ва турли йиғинларда маърузалар билан чиқиш, буларнинг ҳаммаси Исмоил Махдумнинг жўшқин қирраларини ташкил этган. Турли вилоятларга, қўшни республикаларга бўладиган жуда кўп сафарлар орасида бир оз вақт топиб Наманганга, волидаи шарифа ҳузурига отланардилар. Мушфиқа оналари Шарофат бибининг соғинч тўла ўкинчларини тинглашга ҳали улгурмай туриб, эшик тақиллаб, у ёки бу масалада фатво ва маслаҳат сўраб келишарди. Дўсту қариндошлар бу зотнинг дийдори ва суҳбатини қўмсаб, унга етишолмай армон чекишарди.\nДин арбоблари дунёвий илмлардан бутунлай бехабар ёки юзаки таниш бўлишади, деган чалкаш бир тушунча бор. Аммо Исмоил Махдум ҳам диний, ҳам дунёвий илмларнинг чуқур билимдони, фанлар уммонида яйраб суза оладиган аҳли донишдан эдилар. У киши дин асослари ва тарихини мукаммал эгаллаганлари ҳолда, араб, форс, қадимий туркий тилларни чуқур билар, Мовароуннаҳр тарихи, маданияти, адабиёти бўйича етук мутахассис ҳам эдилар. Араб дунёсининг атоқли намоёндалари иштирок этган Тошкентдаги халқаро йиғинда араб тилида бир ярим соатлик маъруза қилганликларини, тил фасоҳатию ибора балоғатини кўриб, унча-мунчага ҳайратланмайдиган араблар мутаассирликдан қарсак чалиб юборганларини гапириб юришарди. «Тошкентдаги Усмон Мусҳафининг тарихи» номли илмий тадқиқот маҳсули бўлмиш китобни ҳам араб тилида тасниф этгандилар. Мазкур асар 1995 йилга келиб, бу зотнинг фарзанди аржуманди Абдуллоҳ ҳожи томонидан ўзбек тилига таржима этилиб, чоп қилинди. Китобни ёзиш учун 40 жилдга яқин араб тилидаги китоблардан истифода қилганларининг ўзиёқ бу зотнинг уммоний билим ва бемисл заковатларига, поёнсиз мушоҳадаларию чуқур изланишларига ишоратдир.\nМахдум ҳазратлари табобат, фалсафа, тарих, фалакиётга оид манбаларни ҳам пухта билардилар. Бўш вақт топилди дегунча, тоғу тошларга чиқиб, шифобахш кўкатлар йиғар, сўнг улардан қадимий тиб китоблари асосида турли дори ва суртгичлар тайёрлар эдилар.\nЖуда кўп замондош олимлар, ёзувчилар, мутахассислар шайх хонадонларига тез-тез ташриф буюриб, у зот билан мулоқотда бўлиб туришарди. Махдум ҳазратлари академик Иброҳим Мўминов, Убайдулло Каримов, Павел Булгаков, «Араб тили дарслиги» муаллифи Боқи Холидов, профессор Исматулла Абдуллаев, мўмиё бўйича мутахассис М.Мўминов каби алломалар билан доимий мулоқотда бўлиб, қимматли маслаҳатларини дариғ тутмаганлар.\nМашҳур ёзувчи Абдулла Қодирий ҳам «Меҳрoбдан чаён» романини ёзиш олдидан Наманганга ташриф буюриб, Исмоил Маҳдумдан кўпгина маслаҳат, йўл- йўриқлар олган экан. Бу ҳақда укалари Ҳабибулло Махдум (Аллоҳ раҳмат қилсин) шундай хотирлаган эдилар: «Адашмасам, 1926 йил бўлса керак, бир куни асрга яқин пайт уйимизга Тошкентдан бир меҳмон келиб қолди. Исмоилхон акамиз кўк бахмал дўппили, узун тўн кийган бу хушрўй кишини кўп ҳурматлаб, ичкарига таклиф қилдилар. Икки соат чамаси суҳбат қуришди. Меҳмон шомни ўқиб, ўрнидан турди. Кетар чоғи изҳори дил қилиб, Тошкентга меҳмонга таклиф этди. У чиқиб кетгач, акамиз қувончдан кўзлари ёниб: «Меҳмонни танидингларми?»– дедилар. – Отабек, Кумушни ёзган Жулқунбой шу киши. Энди бир янги китоб ёзмоқ илинжида манба йиғаётган эканлар. Мактаб, мадраса, мударрислар ҳақида кўп нарсаларни сўраб олдилар». Назаримда, Абдулла Қодирий романдаги Солиҳ Маҳдум ва Анвар Мирзо образини тасвирлаш учун материал йиғиб юрган бўлсалар керак.\nШўро даврида машҳур бўлган бир жамоат арбоби суҳбат асносида «Агар Исмоил Махдум дин арбоби бўлиб етишмаганида, албатта, ўткир сиёсатчи ва моҳир дипломат бўларди», деган эди.\nДарҳақиқат, бу зот Саудия Арабистони, Покистон, Марокаш, Сурия, Индонезия, Миср, Ливан, Яман каби мусулмон мамлакатлари билан ўзаро муносабатларни яхшилаш борасида катта саъйи ҳаракат кўрсатдилар.\n1992 йили бир гуруҳ ўзбекистонликлар биринчи марта умра қилмоқ учун Саудия Арабистонига борган эдик. Ўшанда Мадинадаги Наманган таксясида бўлган учрашувда ҳамюртимиз Афандихонтўра жаноблари Исмоил Махдум ҳақларида шундай ҳикоя қилган эдилар: «Шўролар юртидан 10-15 чоғли киши ҳаж қилгани келса, шундан бор йўғи 3-4 киши ўзбекистонлик бўларди. Кўпинча Исмоил Маҳдум раҳбар бўлиб келардилар. Ўшанда ҳар икки мамлакатнинг муносабатлари изга солинмаган, ҳажга келганлар билан ватандошлар учрашолмай, жонлари ҳалак, Ватанда не ҳол эканини билолмай, мужда кутиб, кўзлари нигорон эди. Худди шундай пайтда Маҳдум ҳазратлари катта жасорат кўрсатиб, бирор кишининг хонадонида ёки овлоқроқ бир жойда уч-тўрт ватандошни тўплашга, уларнинг юрт соғинчи изҳорини эшитишга, қон- қариндошларга салом ила ҳадяларни топширишга имкон топардилар».\nНафақат Мовароуннаҳр ва собиқ Иттифоқда, ҳаттоки бутун дунёда Исмоил Маҳдум Ислом асосларининг чуқур билимдони, ўткир ҳофизул Қуръон, етук аллома ва комил инсон сифатида танилган ва унга эҳтиром кўрсатилган. Ҳозир ҳам Москва ва Санкт Петербург, Озарбайжон ва Доғистон, Уфа ва Қозон, Ашхабод ва Душанбеда, хуллас, жуда кўп жойларда ул зотнинг шогирдлари фаолият кўрсатмоқда. Озарбайжон мусулмонлари раҳбари Оллоҳшукур Пошшозода, Россия мусулмонларидан Талъат Тожиддин каби арбоблар Маҳдум ҳазратларидан сабоқ олишганидан фахрланишади.\nНаманганнинг таниқли уламоларидан Убайдуллоҳ ҳожи Лутфуллоҳ эшон ўғиллари шундай хотирлайдилар: «Бир йили рамазон ойида устоз Наманганга ташриф буюриб қолдилар. Бирга ифторлик қилдик. Ифтордан сўнг масжидимизда хатмул Қуръон бўлаётганини айтиб, бугун ўзлари шунга табаррукона ўтиб беришларини сўрадик. Устоз рози бўлдилар. У кишининг хатмга ўтиришларини эшитиб, намозхонлар ҳар кунгидан кўпайиб кетди. Хуфтонни тамомлагач, Қуръони каримнинг қайси пораси ўқиб бўлинганини сўрадилар. Жавобни эшитибоқ худди ўша жойдан шариллатиб бошлаб кетавердилар».\nСафдошлари яна у зотнинг фиқҳ илми бобида ҳам ажиб бир камолотга эришганларини кўп эслашарди.\nДиний идорага узоқ-яқиндан у ёки бу шаръий масалага жавоб излаб кўплаб одамлар келар, уларнинг ҳар бирига мукаммал жавоб қайтаргувчи қози ҳазратлари ҳатто китоб варақлашга ҳам эҳтиёж сезмасдилар. Ўша пайтдаги яна бир воқеа эсда қолган: 60 йиллар ниҳоясида бир ботил мазҳаб чиқиб, унинг анчагина тарафдорлари ҳам пайдо бўлган ва аҳли сунна вал жамоа ақидаси билан қаттиқ ихтилофга борганди. Шунда Исмоил Маҳдум уларнинг бир неча раҳнамоларини диний идорага таклиф этиб, Қуръони карим ва ҳадиси шарифга суянган ҳолда уларнинг эътиқоди асоссиз ва пуч эканини исбот қилиб бергандилар. Чуқур илмий далиллар ва букилмас қатъият қаршисида лол қолган янги мазҳабчилар кўп ўтмай ўз-ўзидан йўқолиб кетишди.\n1976 йилнинг аёзли январи республикамиз аҳли, айниқса, наманганликлар учун мусибатли келди. Улар ўзларининг таниқли ҳамюртлари, улуғ аллома, машҳур диний арбоб, тақводор ва покдомон инсон Исмоил Маҳдумдан жудо бўлишди. Шаҳар марказидаги Шайх Эшон масжиди Маҳдум ҳазратларнинг жанозаларига узоқ-яқиндан келган минглаб мусулмонларни сиғдира олмай қолди. Тошкентдан етиб келган Ўрта Осиё ва Қозоғистон мусулмонлари диний идорасининг раиси, муфтий Зиёвуддинхон ибн Бобохон ҳазратлари титроқ ва маҳзун овозда тўпланганларга шундай мурожаат этган эдилар:\n Энг табаррук ойлардан  муҳаррам ойида, кунларнинг улуғи жумада аҳли Наманган, аҳли Мовароуннаҳр қаттиқ қайғуда қолди. Узоқ йиллар диний идорамизда раис ўринбосари бўлиб ишлаган Маҳдум акамиздан айрилиб қолдик. Бугун бу табаррук зот фоний дунёдаги хизматларини ўтаб, Яратганнинг ҳузурига йўл олиб турибдилар. Маҳдум акамизнинг дину  диёнат, юрт равнақи йўлидаги хизматларини санаб, адоғига етиш қийин. Бир нарса ўксик ва мотамсаро қалбларимизга тасалли беради: Маҳдум акамиз Аллоҳ таоло буюрганидай яшаб ўтдилар, алҳамдулиллаҳ, ул зотдан солиҳ фарзандлар, ёзилган ажойиб китоблар, дин йўлида қилинган улуғ ишлар қолди. Аллоҳ таоло сафдошимизнинг охиратларини обод, қабрларини пурнур айласин. Омин!\nШайх Исмоил Маҳдум 83 йил умр кўрдилар. Ул зотнинг букилмас эътиқоди, донишмандлиги ва тақвоси, Ислом дини равнақи йўлидаги жонбозлигини тўла ифода этмоққа ақл ноқис, қалам ожиз, сўз танқисдир. Исмоил Маҳдум номи бутун ҳаётларини Ислом ва Ватан равнақи йўлига тиккан табаррук муфтийларимиз Эшон Бобохон ибн Абдулмажидхон, Зиёвуддинхон ибн Эшон Бобохон ҳазратларининг номлари қаторида зикр қилинишга сазовордир. Аллоҳ ул зотнинг эзгу амалларини охиратга заҳира қилиб, ўз раҳматига олган бўлсин!\n00:09 / 07.02.2018 866\n22:41 / 22.02.2017 3007\n11:24 / 15.03.2017 20509\n02:00 / 16.05.2017 1205


Xiaomi’нинг 13 апрелдаёқ тақдим этиладиган «Қора акула» смартфонини батафсил томоша қиламиз! - Terabayt.Uz\nXiaomi’нинг 13 апрелдаёқ тақдим этиладиган «Қора акула» смартфонини батафсил томоша қиламиз!\nКейинги пайтларда айрим смартфонсозлар айнан ўйинлар ўйнашга мослаштирилган қудратли телефон тайёрлашга жиддий киришишган. Буни аслида ўтган йили ўйин қурилмаларини ишлаб чиқарувчи компания бошлаб берган эди.\nКейин эса унга қарши «Хитойча Apple» майдонга тушди – кодли номи Black Shark (ёки BlackShark) бўлган бақувват смартфон тайёрлашга киришди.\nСўнгроқ бу «жанг»га яна бир хитойлик – ZTE корпорацияси ҳам киришди. У ҳатто ўзининг ўйинбоп смартфони прототипини Mobile World Congress 2018 кўргазмасида кўрсатишга ҳам улгурди. Яқинда эса корпорация раҳбари унинг номи ва айрим жиҳатларини Weibo ижтимоий тармоғидаги ўзининг расмий аккаунти орқали маълум қилди.\nБир неча соат олдин хитойлик манбалар Xiaomi компанияси тайёрлаётган «Қора акула» смартфонининг ҳар томонлама расмларини ҳамда турли жиҳатлари ҳақидаги маълумотларни ошкор этишди.\nWeibo тармоғида уларни эълон қилган манбанинг таъкидлашича, мазкур суратлар Xiaomi корпорацияга қарашли Black Shark Technologies компанияси томонидан ҳамкорларга жўнатилган экан. Бундан кўзланган мақсад – шундай ғайриоддий смартфонни ҳали тақдимотидан буруноқ танитиш, бозорга илгари сурилишини таъминлашдир, дейилади хабарларда.\nСуратлардан кўриниб туришича, Black Shark қурилмаси смартфон бўлишдан ташқари, Nintendo Switch ёки PS Vita каби ихчам ўйин приставкаси вазифасини ҳам бажаради. Девайсни горизонтал ҳолатда ушлаганда, унинг экрани ён томонларида жойстик, «+» шаклли ва бошқа бир қатор тугмачалар ўрин олган. Шунингдек, Xiaomi бу гаджети корпусининг ён қирраларида қўшимча тугмачалар ҳам жойлаган.\nXiaomi Black Shark қувватлаш ва бошқа қурилмаларга уланиш учун USB Type-C билан таъминланган, қулоқчин учун одатий 3,5 миллиметрлик тирқиш ҳам олиб ташланмаган.\nЎҚИНГ: Xiaomi "байроқдор" ўйин-смартфони ҳақида эълон қилди\nБулардан ташқари, расмий манбадан олинган хабарга кўра, ушбу геймерофон тезкор ва доимий хотирасининг ҳажмига кўра уч хил модификацияда – 6/128, 8/128 ҳамда 8/256 гигабайтлик талқинларда тақдим этилади. Уларнинг барчаси энг илғор Qualcomm Snapdragon 845 процессорига таянади. Смартфон самарадорлигини таъминлашда ундаги 2,8 ГГц частотасида ишловчи саккизта ядро, Adreno 630 график тезлатгичи ҳамда X20 LTE модемининг ҳам ҳиссаси катта.\nXiaomi Black Shark моделининг Full HD+ форматли (2160х1080 пикселли) дисплейи ҳам ўзгача – тезкор ўйинларда тасвирларнинг силлиқлигини таъминлаш учун 120 Гц частотада янгиланиш қобилиятига эга. Телефоннинг корпусидаги кўплаб моддий тугмачалар эвазига геймерлар айнан смартфонлар учун ишлаб чиқилган видеоўйинлардан тўлақонли баҳра ола биладилар.\nЎйинбоп смартфоннинг аккумулятори қанчалик сиғимдор экани ҳозирча маълум қилинмаган. Аммо, Quick Charge 3.0 тезкор қувватлаш технологияси шарофати билан бу телефон бир ярим соатгача бўлган муддатда тўлиқ қувват олиши айтилган.\nХабарларга ҳамда юқоридаги сўнгги суратда акс эттирилган саналарга кўра, Xiaomi ўзининг Black Shark смартфонини жуда яқин орада, аниқроғи – 13 апрелдаёқ тақдим этмоқчи. Унинг аниқ нархи ва савдога қачон чиқарилиши ҳозирча номаълум, аммо «хитойча Apple»нинг бозорга тақдим этилган кўплаб смартфонлари юртимизда ҳам сотилмоқда.\nЎҚИНГ: Бутун Ўзбекистон бўйича етказиб бериладиган Xiaomi смартфонларининг нархлари (2018 йил 3 апрель)\n#андроид смартфон #кучли смартфон #хабарлар #Xiaomi Black Shark


Ким аслида ким эди ёки ўрганилмаган тарих (5) « Ўзбекистон Халқ Ҳаракати\nКим аслида ким эди ёки ўрганилмаган тарих (5)\n07 August 2012 - 1:25\nЎзбекистон билан янги баҳор\nТуркия билан Ўзбекистон орасидаги муносабатлар анча пайтдан бери ёмон эди. Баъзиларига бу ғалати кўринади, нима бўлганда ҳам, “қариндош” жумҳуриятлармиз. Аммо Совет Иттифоқининг чўкишидан сўнгра, пайдо бўлган катта муҳаббат Тошкентнинг ўпка-гиналари оқибатида совуқликка айланди, ўзбек лидери Ислом Каримов 9-Президентимиз Сулаймон Дaмирелдан хафа бўлди. У ўпка-гинасини БМТнинг Миллениум Йиғилишига ҳам ташимоқчи бўлди. Президент Сезaрга рандеву (учрашув) беришни ҳам пайсалга солди. Фақат оз вақт ўтгач, бирданига ўзгариб қолди ва Сезер билан учрашди. Илтифотларини ҳам аямай “сочди”. Ўзбеклар ҳозир Ички ишлар вазиримиз Сaодаддин Тантанни қаршилаб, меҳмон қилмоқдалар. Хўш, байрам йўқ – сайрон йўқ, бу оғайнимиз бизни нимага бирданига қучоқлаб, ўпа бошлади?\nАввало ишнинг ўтмишига боқайлик. Бир неча йил муқаддам, ўзбек ҳукуматидан ғалати баёнотлар кела бошлаган эди. Туркияни “террорист”ларга бошпана берганликда айблади улар. Бу ерда “бошпана берилган террорист” эса таъқиқланган ЭРК Партиясининг лидери Муҳаммад Солиҳ эди.\nНормал мезонларга кўра, ЭРКни “террорист” ташкилот, унинг лидери Солиҳни эса бир “террористбоши” деб эълон этиш учун хаёл кучимизни қаттиқ қамчилашимиз керак бўларди. Ҳозир Норвегияда яшаётган Солиҳнинг асос айби – кучли мухолиф бўлиши эди, холос. Энг муҳими, агар эркин сайлов бўлганида, унинг ғалаба қозониш эҳтимоли юксак бўлиши эди.\nШунга қарамай, Анқара, “қариндошлик бузилмасин” дея, Солиҳдан Туркияни тарк этишини истади. Аммо бу Каримов учун камлик қилди. У бир карра “Террористларимиз Туркияда тайёрланаяпти” дея ишонган ва Тошкентда 1999 йилда портлаган бомбалардан сўнгра, бу ишонч янада кучайганди.\nБошқа бир ифода билан айтсак, Туркия ила Ўзбекистон орасидаги алоқалар, Солиҳнинг қувилишига қарамасдан, тузалмади. Ҳатто яна-да ёмонлашди. Ўзбеклар қайсарлик билан “Террористларимизни беринг”, деб, Туркия эса қарорли бир шаклда “бу кишилар бизда эмас”, деб кун ўтказдилар.\nКаримов сўнгра Туркияни “диний радикализм”ни импорт қилган ўлка сифатида айблади. Қўрқинчли рўёси бўлган радикал диндорларнинг худди ҳаммаси Туркияда, дегандай хатти-ҳаракатлар қила бошлади. Фатҳуллоҳ Гуланга оид бўлганларни ҳам қўшиб, ўлкадаги барча турк мактабларини ёпди. Туркияда ўқиган ўзбек талабаларини қайтариб олди. Бу орада турк ширкатларига турли тўсиқлар қўя бошлади.\nҚисқаси, Туркия Каримов учун икки маънода “таҳликали ўлка” бўлди. Биринчиси, демократия ўрнаги билан, иккинчиси, бу демократик иқлимда етишган Сиёсий Ислом.\nФақат мужоҳидлар Афғонистондан Каримовнинг ўлкасига кириб, социал-иқтисодий шакли эътибори ила шариат пропагандасига мойил бўлган Фарғона водийсига қараб юрган заҳот, ваҳима ичида Русия Президенти Путин билан кўришиб, “Ислом фундаментализмига қарши ҳамкорлик” шартномасини имзолади.\nКаримов учун битта йўл қолганди – Демократия ва инсон ҳақлари мавзусида АҚШдан келган қаттиқ танқидларни ичига ютиб, Туркиядан келадиган “демократия ўрнаги” қўрқувини енгиб, Вашингтон ва Анқарага тарафга бурилишга қарор берди. Туркия ҳам ўтмишни эслаб ўтирмай, ўзбек аскарларини тайёрлашда логистика, қурол-аслаҳа, ҳарбий ашёлар ва таълим-тарбия соҳасида ёрдам беришга сўз берди.\nХуллас, Каримовнинг дин қўрқуви демократия қўрқувидан кучлироқ чиқди. Бу орада Каримов яна ўлкада ваҳҳобий тушунчалар кўпаймасин дея, бухоролик Ислом мутафаккири Баҳоуддин Нақшбандийнинг қучоғига отилди. Ваҳҳобийларнинг йўлини Нақшбандия йўли билан тўсмоқ истаяпти.\n“Star” газетаси (Туркия)


«Ўзбекистонда қарзни бошқариш ва шаффофлик бўйича ислоҳотлар инқироздан аввал амалга оширилди» - Жаҳон банки эксперти\nЖаҳон банки иқтисодчиси Винаяк Нагараж «Мунозара клуби»нинг илк йиғилишида Ўзбекистон ташқи қарзи борасидаги фикрларини билдирди.\n«Шубҳасиз, дунё ўзгаряпти ва биласизки, коропоратив инқироз савдо, тижорат, иқтисодий фаолиятга жуда катта салбий таъсир кўрсатди. Ўзбекистонда энди ўтиш даври бошланган пайтда бундай ҳодиса албатта ноҳақликдек кўринади. Бу Ўзбекистон ҳукумати вакиллари учун иқтисодий бошқарувнинг катта синовидир. Яхшиямки, ҳозирги вақтда дунёнинг кўплаб иқтисодий инқирозлари билан курашаётган мамлакатлардан фарқли ўлароқ, Ўзбекистон давлат молия менежментига тарихан эҳтиёткорлик билан ёндашгани туфайли баъзи сиёсий ечимларни қўллашга қодир.\nБиринчидан, Ўзбекистон молиявий буферларга эга, унинг халқаро захиралари ялпи ички маҳсулотнинг 50 фоизига тенг. Ўзбекистон Республикаси Тикланиш ва тараққиёт жамғармасида мавжуд бўлган фавқулодда вазият ресурлари бор. Кучли солиқ маъмурияти ва инқироз туфайли солиқ тушумларини ушлаб турадиган тизимлар мавжуд. Ўзбекистон ҳақиқатан ҳам Жаҳон банкининг Европа ва Марказий Осиё минтақасидаги ҳамкорларидан қишлоқ хўжалигидаги ислоҳотларнинг ва иқтисодиётнинг бошқа соҳаларига таъсири туфайли ижобий иқтисодий ўсиши мумкин бўлган ягона давлат ҳисобланади.\nУшбу глобал нотинчлик даврида Ўзбекистон учун муҳим афзаллик - қарзнинг паст даражаси эди. Бу Ўзбекистон учун жудаям омадли, чунки Ўзбекистонда инқироз бошланишидан олдин қарзларни бошқариш, қарз ҳисоботлари ва шаффофликни кучайтириш бўйича қатор ислоҳотлар амалга оширилди. Шундай қилиб, қарзнинг катта қисми аслида аниқ лойиҳалар ва мулкни яхшилаш дастурлари билан боғлиқ бўлиб, улар ҳали ҳам амалга оширилмоқда ва натижалардан фойдаланилиши кутилмоқда. Имтиёзли молиялаштиришга эҳтиёткорлик билан ёндашиш натижасида Ўзбекистон қарзининг ўртача қиймати паст ва гарчи Ўзбекистоннинг қарзи асосан долларда кўрсатилган бўлсада, унинг кўплаб даромадлари инқироз даврида ишлатилиши мумкин. Айтишим керакки, «Standard and Poor ’s» айтилган сабабларга кўра прогнозлар салбий томонга ўзгартирганидан ҳайрон бўлдим. Ўзбекистоннинг қарзлар динамикаси бўйича маълумотларни шарҳлашлари менга маъқул», дейди Винаяк Нагараж.\nУ давлат қарзи ҳақида мунозара олиб бориш учун ҳозир жуда қулай вақт деб ҳисоблайди.\n«Дефицитни оқлашга, харажатлар ўз вақтида мақсадга йўналтирилганига ишонч ҳосил қилиш жуда муҳимдир. Шундай қилиб, биз ҳукуматга ислоҳотлар ва ўрта муддатли қарз стратегиясини давом эттиришни ҳамда қарзлар шаффофлигини сақлаш ва инқирозга қарши сарф-харажатларини ошкора таъминлаш учун парламент билан ишлашда давом этишни тавсия қиламиз», дейди Жаҳон банки иқтисодчиси.


ЎИҲчилар ови давом этмоқда\n20 май 2022, Тошкент вақти: 12:54\nТожик расмийлари тарқатган маълумотларга кўра, йил бошидан буён мамлакатга Ўзбекистон Исломий ҳаракатининг 20 га яқин аъзои қўлга олинган.\n10 август куни Душанбе яқинидаги қишлоқларнинг бирида Тожикистон ҳуқуқ-тартибот идора ходимлари олиб борган махсус амалиёт натижасида Ўзбекистон исломий ҳаракати аъзоларидан бири ўлдирилди.\nТожикистон Ички ишлар вазирлиги матбуот хизмати масъули Муҳаммаджон Назриевнинг билдиришича, ЎИҲ аъзоси Шавкат Юсуповни тутиш амалиёти вазирликка етиб келган ахборот асосида Душанбе атрофидаги Рудакий туманининг Арбобхотун қишлоғида ўтказилган.\n- Арбобхотун қишлоғидаги хонадонларнинг бирида яширинган Ўзбекистон Исломий ҳаракати аъзоси, исфаралик Шавкат Юсупов Ички ишлар вазирлигига қуролли қаршилик кўрсатгандан кейин маҳв этилди. Таъқиқланган ташкилот тузиш, ноқонуний қуролли гуруҳга алоқадорлик ва уюшган жиноятчиликка қўшилганликда айбланган Юсупов узоқ йиллар давомида халқаро қидирувда эди, деди вазирлик расмийси.\nМуҳаммаджон Назриевга кўра, воқеа жойидан Калашников автомати ва портловчи моддалар топилиб, мусодара қилинган. Шу билан бирга, Юсупов яширинган хонадондан экстремистик руҳдаги адабиётлар ҳам топилган.\nВазирлик масъули айни пайтда бу ҳудудда Шавкат Юсупов билан яқин ҳамкорлик қилиб келган Ўзбекистон исломий ҳаракатининг яна бир аъзосини тутиш тадбири давом этаётганини билдирди.\nТожикистон ички ишлар вазирлиги миллий хавфсизлик ходимлари билан Тавилдарада олиб борилган махсус амалиёт чоғида Ўзбекистон исломий ҳаракат аъзоларининг кўпчилиги қўлга олингани ва улардан айримлари ўлдирилганини маълум қилган эди.\nТавилдара амалиётларида ўлдирилган Тожикистон фавқулодда ҳолатлар собиқ вазири Мирзо Зиёев ва унинг яқинларидан бири Неъмат Азизов шулар жумласидандир.\nАммо бу мамлакат шарқидаги аксилтеррор амалиётларида Ўзбекистон исломий ҳаракати аъзоларининг жами неча аъзоси қўлга олинганига доир аниқ маълумотлар йўқ.\nБироқ, расмий маълумотларга кўра, Тожикистонда шу йил бошидан буён ЎИҲнинг 20 га яқин аъзоси қўлга олинган.\nАйни пайтда Ўзбекистон Исломий ҳаракати лидери Тоҳир Йўлдош ўтган ой Озодликнинг тожик шўъбасига юборган аудиоёзувида Тавилдарадаги воқеаларга ЎИҲнинг мутлақо алоқаси йўқлиги, Мирзо Зиёев ҳам Ўзбекистон исломий ҳаракатига аъзо эмаслиги ҳақида таъкидлаганди.


Айни кунларда ҳарбий кўрик ва танловдан ўтиб¸ хизматга яроқли деб топилган 18-22 ëшдаги йигитлар муддатли ҳарбий хизмат жойларига юборилмоқда.\nАйни кунларда Ўзбекистон оммавий ахборот воситаларида “йигитларнинг сараси ҳарбий хизматга жўнамоқда” деган мазмундаги чиқишлар тез-тез кўзга ташланади.\nРасмий матбуот¸ қолаверса президент Ислом Каримовнинг айтишича¸ Ўзбекистон Қуролли кучлари сафига чақиртирилаëтган ëшлар соғлиғи ва кўриниши мустақилликдан бери йилдан-йилга яхшиланиб бормоқда.\nФарғона водийсидаги Мудофаа ишлари бўлимларидан бири расмийси ҳам ўзбек армияси сафига сараларнинг сараси танлаб олинишини айтади.\nУнинг Озодликка билдиришича¸ 18 ëшдан 22 ëшгача бўлган ëшларни ҳарбий хизмат учун танлаш ва ҳозирлаш жараëни якунига етган ва айни кунларда ҳарбий хизматга йўлланма олган йигитлар хизмат ўташлари лозим ҳудудларга жўнатилмоқда.\n- Кўрикдан ўтказиб, шаҳар кўригидан ўтказиб соғлом болаларни тақдим қиламиз. Вилоятдан соғлом чиқса, кейин ҳарбий хизматга жўнатамиз. Ундан олдин тест топширади. Давлат тест маркази келиб тест олади улардан. Ўзбек тили, она тили, ЛАП дейди, личний адаптационний потенциал деган нарсаси бор, математика. Вариантлари бўлади, мана шу вариантлари орқали тест жавобларини белгилашади.\nТестгача жисмоний тарбиядан топширади. Жисмоний тарбия, кейин тест. Соғлом болалар шунақа қилиб ўтадида. Вилоятга борганда личное делосининг иичида тест жавоблари бўлади, тестдан неча баҳо олгани, жисмонийни қандай топширгани. Вилоятга бориб тиббий кўрикдан ўтади. Тиббий кўрикда соғлом деб топилгандан кейин тестлари кўриб чиқилади. Соғлиқ даражаси, ундан ташқари улар коллежни тугатган бўлиши керак. Дипломи бўлиши керак қўлида.\nКўрик-танловларни¸ тестни декабрда тугатганмиз. Январ ойи подготовка, январнинг 15гача тестларни тугатиб, февралга болаларни тайëрлаб бошлаганмиз. Ҳозир тайëр. Биз олиб бориб тақдим қиламиз, шу билан кетади¸ деди Озодлик билан суҳбатда водийдаги Мудофаа ишлари бўлимларидан бирининг ўзини таништирмаган расмийси.\nСурхондарëлик Жавоҳир ҳарбий хизматга чақирув жараëнининг Мудофаа ишлари масъули тасвирлаган тартибда ўтиши¸ аммо жараëнда шаффофлик ва ҳалоллик йўқлигини айтади.\nЎзи ҳам ҳарбий хизматга чақириқ олиб¸ тиббий кўрикдаги коррупциядан ҳафсаласи пир бўлган 20 яшар бу йигит армия сафига кириш учун 1 миллион сўмга яқин порага кучи етмаганини айтади.\n- Йиллик хизматга деб қоғоз келди. Бордим. Доктордан ўтдим ўзимизнинг район докторидан. Вилоятнинг докторига бормадим. Кўпчилик “Пул бермасанг, жўнатмайди барибир. Доктордан қайтараверади. Давлениенг паст¸ қонинг кам дейди, ҳар хил саволлар бериб қайтаради” деди. Кейин мен пул йўқлиги учун бормадим. Армияга бориб келганлар пул билан бориб келаяптида ҳозир. Пул оладиган одами бўладида. Доктордан ўтиш учун докторга берасиз. Битта доктордан 5-10 минг билан ўтасизда. Олтитами еттита доктордан ўтасизда, вилоят 100-150 минг пул берасиз¸ ëзиб беради. 1 йилликка ҳозир 800-900 минг пул берилади¸ дейди армияталаб¸ аммо орзусига етмаган сурхонлик йигит.\nҚашқадарëлик Баҳодир Ўзбекистон армияси сафида бир йил хизмат қилган. У ўзининг соппа-соғлом бўлгани учун порасиз ҳарбий хизматга олинганини айта туриб¸ ўзи каби ëшларни ҳарбий хизматга жалб қиладиган жиҳат бериладиган имтиëзлар эканини таъкидлайди.\n- Ўқишга кириш учун, имтиëз олиш учун, ватанга хизмат қилиш учун, айланиб келиш учун бордим мен. Ҳамманинг хаëли ҳар хилда. Ватанга хизмат қилиш учундир балки, балки ишга қолиш учун борар хизматга. Бораман деган кўп, лекин бора олмайди, нима қилсин бечоралар. Акт чиқариб беради кўздан ëки қулоқдан, яра бўлса қайтаради, бирор жойи шикастланган бўлса¸ кейин бора олмайди¸ дер қашқадарëлик йигит ҳам бир йиллик ҳарбий хизматга бориш жараëнига пора аралашмай қолмаслигини тан олади.\nПрезидент фармонига кўра, ҳарбий хизматга чақирув феврал –март ойларида, хизмат муддатларини ўтаб бўлган ҳарбий хизматчиларни бўшатиш эса, март-апрел ойларида амалга оширилади.\nПрезидент Каримовнинг айтишича¸ муддатли ҳарбий хизматга чақирилувчи ёшлар сони 2005-2011 йиллар давомида 68,7 фоиздан 80,6 фоизга кўтарилган бўлиб, ҳар йили 35-36 минг нафар ëш йигит муддатли ҳарбий хизматга чақирилади.


Навальний Россияда 29 декабрдан буён қидирувда эканлиги маълум қилинди - Daryo\n18:41, 14.01.2021 16647\nНавальний Россияда 29 декабрдан буён қидирувда эканлиги маълум қилинди\nРоссиялик сиёсатчи Алексей Навальний 2020 йил 29 декабрдан бери федерал қидирувда. Жазоларни ижро этиш федерал хизмати Москва бошқармасининг тегишли қарори Маш томонидан эълон қилинди, деб хабар бермоқда Meduza.\nАдвокат Вадим Кобзев қидирув ҳақидаги маълумотни «Медиазона»га тасдиқлаган. «МБҲ Медиа»га берган изоҳида Навальний 13 январь куни Россияга 17 январда қайтиш қарорини эълон қилганда қидирувда бўлганлиги ҳақида билмаганини айтган.\n«Биз бу ҳақда бугун, у (Россияга қайтиши ҳақида) эълон қилганидан кейин билдик», — деган Кобзев.\nКобзев, шунингдек, қидирув тўғрисида Навальний билан алоҳида гаплашмаганини, аммо «бу унинг қайтиш ниятига ҳеч қандай таъсир кўрсатмаслигига» ишончи комиллигини билдирган.\nҚидирув Навальнийга шартли равишда беш йиллик синов муддати тайинланган «Ив Роше» жиноий иши билан боғлиқ. Бу жиноий иш 2020 йил 30 декабрда тугатилган.\nЖазоларни ижро этиш федерал хизматининг қидирув ҳақидаги қарорида айтилишича, сиёсатчи (ҳукм қилинган шахс сифатида шартли муддатга белгиланган) назоратдан бўйин товламоқда. Шу сабабли 11 январдаёқ ижро этиш федерал хизмати «Ив Роше» иши бўйича Навальнийга шартли муддатни ҳақиқийсига алмаштиришни сўраб судга мурожаат қилди.\nАлексей Навальний 2020 йил августдан бери Германияда. У Томск—Москва самолётида ўзини ёмон ҳис қилгани сабабли даволаниш учун олиб кетилган. Таҳлиллар натижасига кўра, Навальний «Новичок» гуруҳидаги модда билан заҳарлангани маълум бўлди. Декабрь ойида Bellingcat ва The Insider сиёсатчини Федерал хавфсизлик хизматининг саккиз нафар ходимидан иборат махсус гуруҳ заҳарлагани таъкидланган текширув натижаларини эълон қилди.\n19:35, 29.09.2020 197082\n14:12, 14.09.2020 121104\n23:59, 19.04.2021 89672\n20:55, 20.04.2021 70589\n19:59, 19.04.2021 67948\n22:15, 19.04.2021 63598


16:32 / 23.03.2020 | Алишер | 705\nАссалому алайкум! Мен мусофирчиликда ишлайман. Иш вақтимда вақт тополмаганим учун пешин, аср, шомни қазо қилиб ўқишимга тўғри келяпти. Ишдан кеч келаман ва ҳамма тинчиганидан кейин намоз ўқийман, ҳеч кимга халақит бермай деб. Мен намозни жуда секин ўқийман, намоз ўқишни бошласам бир қариндошим доим гапиради. Безор қилдинг дейди, доим шу одам билан жанжалашгим келади, лекин Худодан қўрқаман. Мен азон айтсам жойидан туриб гапиради менга. Шунга ўйланиб қолдим мен ўқийдиган намозим қабул бўлдимикан деб. Доимо шу қариндошим норози бўлади намоз ўқиган пайтим, росса тинч ўқисамам бир баҳона топиб гапиради. Шу қариндошим ҳамма намозни бир пайтда ўқиб олади. Яъни шомни ўқиган пайт хуфтонни ҳам ўқиб олади. Бундай ўқима десам менга жаҳл қилади.\n– Ва алайкум ассалом! Намозларни вақтида ўқинг. Фарзларни ўзини бўлса ҳам. Инсон ҳамжинсини кўрганида, у билан суҳбатлашганда роҳатланади. Ножинсни кўрганда кайфияти бузилади. Ўғри ўғрини кўрганида хурсанд бўлади, бузуқ бузуқни кўрганида хурсанд бўлади. Машҳур файласуф Жолинус бир табиб олдига келиб “менга мажнунликка қарши дори беринг” деди. Табиб Жолинусга яхшилаб қараб “мен сизда жиннилик аломатларини кўрмаяпманку, дорини нима қиласиз” деди. Шунда Жолинус “йўлда келаётганимда бир мажнунга йўлиқдим. У мени кўриб жуда хурсанд бўлиб, мен билан гаплашгиси келди. Шундан билдимки менда ҳам бироз мажнунлик бошланибди. Чунки жинни жиннини кўрганда хурсанд бўлиб, соғломни кўрганида ғаши келади” деган экан. Валлоҳу аълам!\nЧошгоҳ намозидаги зам сура\nТаровех қачон ўқилади


Супербоул вақти: америкаликлар сепер харидларни амалга оширмоқчи - Yoshlar.com\nСупербоул вақти: америкаликлар сепер харидларни амалга оширмоқчи\nАмериканча футбол миллий лигаси (NFL) финал учрашуви – Супербоул вақтида америкаликлар 15,5 миллиард доллар сарфлашади. Бу ҳақда “Ретейлерлар миллий федерацияси маълумотларига таяниб “Интерфакс” хабар қилмоқда.\nХусусан, финал учрашуви куни АҚШ фуқаролари 1,3 дона товуқ қанотларини истеъмол қилиши кутилмоқда.\nЎйин вақтида 189 миллион киши телевизор қаршисида жам бўлиши кутилмоқда. Ўтган йилда томошабинлар сони 183,7 миллионни ташкил этган. Бу йил томоша вақтида ҳар бир киши ўртача 82,19 доллардан пул сарфлаши айтилмоқда. 2015 йилда бу рақамлар 77,88 доллардан иборат бўлган.\n43,3 миллион америкалик шу муносабат билан ўз уйида базм уюштиришни режа қилган. Сўровномада қатнашган 8,6 миллион киши айнан финал учун янги телевизор сотиб олишини маълум қилган.\nҚайд этилишича, қарийб 80 фоиз америкалик учрашув вақтидаги рекламаларни қизиқиш билан томоша қилишини маълум қилган. Бу эса Супербоул учун ҳал қилувчи аҳамиятга эга бўлиб, бу вақтда эфирга узатиладиган 30 сониялик реклама ролигининг нархи 5 миллион долларни ташкил этади.\nБу йилги NFL финал баҳси 50- бор ташкил этилаётгани ҳам катта аҳамият касб этади. Ўйин Калифорниянинг Санта-Клара шаҳрида якшанба, 7 февраль куни “Денвер Бронкос” ва “Каролина Пантерс” жамоалари ўртасида бўлиб ўтади. Учрашув учун чиқарилган чипталарнинг нархи 500-1000 доллар, олиб-сотарлар қўлида эса 5000 долларга қадар чиққан.\nКомментарии (2) | Добавить: 06.02.2016\n2. samsung97 (07.02.2016 21:50)\nVo'le bu kuningdan biznes qilishni o'ylaysan har doim,iplos gala neftxo'rlar\n1. legion2778 (07.02.2016 21:17)\nShu yerdayam olib sotarlari


"Реал" Канте учун икки баробар кўпроқ пул тўлашга тайёр - Offside.uz – Offside'да бўлинг, офсайдда қолманг!\n"Реал" Канте учун икки баробар кўпроқ пул тўлашга тайёр\nУ Мадридга йўл олиши мумкин.\nМадриднинг "Реал" клуби ҳамон "Челси" хавбеки Нголо Кантени қўлга киритишдан умидини узмаяпти.\nDefensa Central нашри тарқатган хабарга кўра “қироллик клуби” франциялик футболчининг трансфери масаласида “аристократлар” билан келишувга эришишган. Унга кўра агар лондонликлар Кантени сотишмоқчи бўлишса, дастлаб “Реал”га хабар беришади. Бундан ташқари мадридликлар Канте учун “Челси”га бошқалар айтаётган нархдан 2 баробар кўпроқ тўлашга тайёрлигини ҳам билдирган.\nЭслатиб ўтамиз, “Реал” Кантени яқиндагина ёпилган ёзги трансферлар даврида сотиб олишни режалаштирган эди. Бироқ, “Челси” уни қўйиб юборишни хоҳламади.\nМаълумот учун, Кантенинг “Челси” билан амалдаги шартномаси 2021 йилга қадар имзоланган.\n12/09, 09:10 0


1. Жамият тасарруфидаги Қизилтепа филиали назоратда ўтиш биносини мукаммал таъмирлаш ва кириш дарвозасига айвон қуриш ишларини бажариш бўйича пудратчи корхона ва ташкилотлар ўртасида танлов эълон қилинади.\nСметанинг бошланғич нарҳи (ҚҚС билан) 107 041 150 сўмни ташкил этади.\n2. Жамият тасарруфидаги Қизилтепа филиалида мавжуд ошхона биносини таъмирлаш ишларини бажариш бўйича пудратчи корхона ва ташкилотлар ўртасида танлов эълон қилинади.\nСметанинг бошланғич нарҳи (ҚҚС билан) 27 874 452 сўмни ташкил этади.\n3. Жамият тасарруфидаги Қизилтепа филиали маъмурий бино ер тўласи жорий таъмирлаш ишларига қўшимча таъмирлаш ишларини бажариш бўйича пудратчи корхона ва ташкилотлар ўртасида танлов эълон қилинади.\nСметанинг бошланғич нарҳи (ҚҚС билан) 41 045 351 сўмни ташкил этади.\n4. Жамият тасарруфидаги Қизилтепа филиали сиғимлар боғида мавжуд 12-сонли 700 м3 ҳажмли сиғимнинг том қисмини таъмирлаш ишларини бажариш учун "Саноатгеоконтехназорат" ДИ рухсатномасига эга бўлган пудратчи корхона ва ташкилотлар ўртасида танлов эълон қилинади.\nСметанинг бошланғич нарҳи (ҚҚС билан) 62 211 949 сўмни ташкил этади.\n5. Жамият тасарруфидаги Қизилтепа филиали сиғимлар боғида мавжуд 12-сонли 700 м3 ҳажмли сиғимни буёқлаш ишларини бажариш учун пудратчи корхона ва ташкилотлар ўртасида танлов эълон қилинади.\nСметанинг бошланғич нарҳи (ҚҚС билан) 16 626 760 сўмни ташкил этади.\nЮқорида кўрсатиб ўтилган таъмирлаш ишларини (мавжуд имкониятлардан келиб чиққан ҳолда), шартномага асосан 15 фоиздан кўп бўлмаган олдиндан тулов тўлаш шарти билан, эълон чиққан кундан бошлаб 5 (беш) кун муддат ичида тижорат таклифлари қабул қилинади.\nМанзил: "Навоий НБ” МЧЖ, Навоий шаҳри Лермонтов кўчаси-4; Телефон: (0436) 770-36-41; (0436) 770-34-01;Факс: (0436) 225-55-87. Email:navnb2010@inbox.uz;nav_ing@inbox.uz; Web: nbnavoi.uz\nБўёқлаш ва таъмирлаш ишларини бажариш бўйича танлов\nҚизилтепа филиали ҳудудида мавжуд радиациядан ҳимоялаш (ПРУ) биносини таъмирлаш ишларини бажариш бўйича танлов\nЗарафшон филиали 2000 м3 ҳажмли сиғимни остги(Дниша) қисмини таъмирлаш учун танлов\n» Автотарозига терминал сотиб олиш учун танлов


БМТ Олий комиссари: айрим мамлакатлар пандемиядан сўз эркинлигини бостиришда фойдаланмоқда\nБМТнинг инсон ҳуқуқлари бўйича Олий комиссари Мишел Бачелет бир қатор мамлакатларни, жумладан Хитой ва Россияни коронавирус пандемиясидан сўз эркинлигини бостиришда фойдаланаётганликда айблаб чиқди.\nБачелет шунингдек, Қўшма Штатларнинг коронавирус тарқалишининг “хақиқий аҳволини инкор этаётгани”дан хавотирини билдирди.\nБМТ Олий комиссари Россия, Хитой ва КосовониCOVID-19га эътибор қаратмаётганини айтиб танқид қилаётган журналистлар, блогерлар ва фуқоро фаолларини қўрқитиш ва таҳдидлар факти аниқланган мамлакатлар қаторида тилга олиб ўтди.\nЦензура ва сўз эркинлигининг криминализациялашуви пандемияга қарши курашда зарур бўлган муҳим хабарларнинг тарқалишига босим кўрсатади, деди Бачелет 30 июн куни.\nМишель Бачелет АҚШда коронавирус инфекциясига чалиниш холатлари кўпайиши фонида, бир нечташтатларда карантин чоралари кучайтирилишига мажбур бўлингани ва бар, ресторан ва бошқа корхоналарнинг очилиши кейинга қолдирилишини танқид қилди. Европа Иттифоқи мамлакатларида карантин чоралари юмшатилмоқда ва халқаро авиақатновлар очилиши кутилмоқда.\nБачелет шунингдек, Беларус, Бразилия, Бурунди, Никарагуа, Танзания, АҚШ ва бошқа мамлакатлардаги айрим сиёсатчиларнинг коронавирус хавфини инкор қилувчи баёнотларидан ташвишга тушаётганини билдирди. Бу каби баёнотлар вирус тарқалиши билан боғлиқ вазиятни кескинлаштиради, инфекция тарқалишини камайтиришга бўлган ҳаракатларга ишончсизлик туғдиради, дейилади комиссар хабарида.


Диетолог овқат миқдорини камайтирмасдан озиш усули ҳақида гапирди » Ўзбекистон янгиликлари – Zamin.uz\n, 13 2021, 21:38\n12 апр, 23:23 1 512 Ҳаёт тарзи\nAвстралиялик диетолог Пола Норрис овқат миқдорини камайтирмасдан озиш йўллари ҳақида гапирди. Бунинг учун баъзи озиқ-овқат маҳсулотларини калорияси камроқларига алмаштириш керак, деб ёзади «Daily Mail».\nМутахассиснинг фикрича, турли қўшимчалар аралаштирилмаган оддий йогурт сметана ўрнини босиши мумкин. Фойдаси аниқ: 50 грамм йогурт таркибида атиги 30 килокалория, яъни шунча миқдордаги сметанадан 5,6 баравар кам.\nНоррис салатлардаги майонездан ҳам сақланишни тавсия этади. Бунинг ўрнига икки ош қошиқ йогурт, бир ош қошиқ Дижон хантали, бир ош қошиқ лимон шарбати, шунингдек, туз ва қалампир қоришмасидан фойдаланиш мумкин. Икки ярим ош қошиқ майонезнинг калорияси 206 килокалорияни ташкил этади. Бу қоришма эса атиги 25 килокалориядир.\nДиетолог, шунингдек, чеддер пишлоғи ўрнига пармезан истеъмол қилишни таклиф этади. Пармезан кучлироқ таъмга эга бўлганлиги учун уни икки баравар камайтириш мумкин. 40 грамм чеддерни 20 грамм Пармезанга алмаштириш 45 килокалория тежайди.\nЭнг фойдали озиқ-овқат маҳсулотларидан бири маълум бўлди 05 сен, 21:30\nУй шароитида қандай қилиб йогурт тайёрлаш мумкин? 01 сен, 08:54\nЮздаги доғларни кетказишда энг самарали ниқоб бу - йогуртли ниқоб эканлигидан хабардормисиз? 29 июл, 07:27


ҲОМИЛАДОРЛИКНИ СОҒЛОМ ЎТКАЗИШНИНГ АЙРИМ ҚОИДАЛАРИ ВА УЛАРНИ БАЖАРИШ ҲАҚИДА МУЛОҲАЗАЛАР\nҲомиладорликни соғлом ўтказиш жараёнига ниҳоятда катта эътибор қаратиш ва унга қўйилган талабларни меъёрида бажариш, аввало, тиббиёт ходимлари ҳамда ҳар бир оила олдида турган муҳим вазифалардан бири ҳисобланади. Шу боис, фарзанд кутаётган бўлажак она, албатта, тиббий қоидаларга амал қилиши, ўз вақтида шифокор кўригига бориши, рўйхатдан ўтиши зарур.\nБугунги мавзуимизни бежиз ҳомиладорликни соғлом ўтказиш ҳақида мулоҳазалар деб танламадик. Сабаби, давлатимиз томонидан соҳага оид чиқарилаётган фармон ва қарорларнинг аксарият қисми она ва бола саломатлигига қаратилган бўлиб, улар замирида соғлом онадан соғлом фарзанднинг дунёга келиши асосий мақсад этиб белгиланади.\nШу ўринда таъкидлаш муҳимки, никоҳдан сўнг ҳомиладор бўлган аёл она бўлишдек, улуғ бахтни ҳис этиш ва туғилажак фарзанди соғлом бўлишини истайди. Бунинг учун ҳомиладор аёл тиббиёт нуқтаи назаридан саломатлиги, қолаверса, ҳомиланинг тўғри ривожланишига эътибор қаратиши лозим. Шифокор кўригидан ўтиб бўлгач, ҳомиладорликнинг асосий даврида оғир юк кўтармаслик, шамоллашдан сақланиш, стресслар олмаслик, уйда чекувчилар бўлса, улардан узоқроқ бўлиши, гипоксия ҳолатига тушиб қолмаслик кабиларга аҳамият бериши керак.\nҲомиладорликнинг куртак аъзолар ҳосил бўлиш даврлари ҳам шундай хавфли, чунки бу даврларда салбий таъсирлар бир неча туғма оғир нуқсонларга сабаб бўлиши мумкин. Масалан, ҳомиланинг 19-21 кунлари асаб ва 23-24 кунлари юрак қон-томирлар тизимига асос солинади ва бошқалар. Агар ҳомиланинг ушбу ривожланиш даврида онада шамоллаш, руҳий зўриқиш, нотўғри овқатланиш ёки асабий ҳолатлар юзага келса, ҳомила туғма нуқсонлар билан шаклланиши табиий. Бунинг учун оилада ҳомиладор аёлга самимий муносабатда бўлиш, шифокор қабулига турмуш ўртоғи ёки оила аъзоларининг бирортаси билан бирга борилса, мақсадга мувофиқ бўлади. Ҳомиладор аёл ҳомила ривожланишида бўладиган қалтис даврларни ҳам билиб қўйгани яхши. Чунки бу даврда ташқи ва ички салбий таъсирлар остида организмнинг тузилиши, жинсий ҳужайраларнинг ривожланиши, ҳомила меъёрий тараққиётининг бузилиши кузатилади. Қалтис даврлар умумий ва хусусий кўринишга бўлинади ва у ҳомила ривожланишининг бир босқичидан иккинчи босқичига ўтиш даврига тўғри келади.\nУмумий қалтис даврлар:\n- имплантация - оталанишдан сўнг 6-9 кунлари (ҳомиланинг бачадон деворига кириши);\n- плацентация – йўлдош ҳосил бўлишининг бошланиши (ҳомиладорлик бошлангандан сўнг иккинчи ҳафта охири);\n- туғиш - перинатал давр.\nХусусий қалтис даврлар аъзолар, аъзо тизимлариниг шаклланиш даврида кўпроқ бўлади. Шунинг учун баъзи адабиётларда 21 тагача қалтис давр ажратилади. Инсон тарақиётида (онтогенезида) учрайдиган асосий қалтис даврлар:\n- гаметогенез (овогенез ва сперматогенез) жинсий ҳужайраларнинг тараққиёти. Овогенез аёлда 28 кун, сперматогенез эркакларда 75 кун давом этади ва бу даврдаги салбий таъсирлар касалланган ҳужайраларнинг пайдо бўлишига олиб келади. Касалланган ҳужайралар билан оталанган ҳомилада, албатта, туғма камчилик бўлади.\n- Имплантация – ҳомиланинг бачадон деворига кириши.\n- Плацентация-йўлдошнинг пайдо бўлиши ва ривожланиши.\n- Куртак аъзолар ҳосил бўлиши (оталанишдан сўнг 3-ҳафта бошларидан-8 ҳафталаргача). 17-кунларда ҳомила варақлари, 19-21 кунларда нерв найи ҳосил бўлади.\n- Бош миянинг кучли тараққиёти ва ўсиши (15-20 ҳафталар).\n- Асосий тизимлар ва жинсий аъзолар шаклланиши ва тараққиёти (20-24 ҳафталар),\n- Туғилиш даври,\n- Чақалоқлик даври (бир ойгача),\n- Балоғат ёши (12-16 ёш).\nБу даврларни ҳар бир ҳомиладор аёл ва шифокорлар билиши зарур. Айтиш муҳимки, ҳомила ривожланиш даврида унда туғма нуқсонлар борлигини аниқлаш учун ҳомиладор аёллар скрининг марказларидан энг камида икки марта (12-24 ҳафталар. 32-36 ҳафталар) ультра товуш ташхисидан (УТТ) ўтишлари лозим. 16-18 ҳафталарда қон зардобида альфа-протеин аниқланади ва бу билан марказий асаб тизимидаги, шунингдек, хромосомалардаги ўзгаришлар (масалан, трисомия – Даун касаллиги бўлиши мумкин) аниқланади. Касалликка қараб даволаш усуллари қўлланилади. Тиббиёт ривожи шуни тасдиқламоқдаки, ҳозирда ҳомилада туғма нуқсон бўлса, уни жарроҳлик йўли билан бартараф этиш имкони мавжуд. Туғма нуқсонларга қуйидаги ҳолатлар сабаб бўлиши мумкин.\n- Ота-оналардаги ирсий касаликларнинг ген ва хромосомалар орқали ҳомилага ўтиши,\n- Экзоген омиллар. Носоз экология, дорилар, ҳар хил заҳарланишлар.\n- Кўп омилли тасиротлар (мультифактор), генетик ва экзоген омиллар таъсири,\nБулардан ташқари, ҳомиладорликнинг қайси босқичида зарарли омиллар таъсир этишига кўра, 4 хил нуқсон вужудга келиши мумкин.\n- Гаметопатиялар – зигота давридан бошланади.\n- Бластопатия – куртак ҳужайралар давридан бошланади. Бу икки даврдаги патологияда ҳомила тараққий этмайди,\n- Эмбриопатия – 15-кундан 8-хафтагача; бу даврда асосий туғма нуқсонлар пайдо бўлади.\n- Фетопатия – ҳомиладорликнинг 10- ҳафталаридан бошланади ва кўпроқ умумий ўзгаришлар юз беради, ақлий нуқсонлар, ўсишнинг орқада қолиши, ҳомила гипотрофияси ва бошқалар намоён бўлади.\nҲомиладор она ўзини эркин тутиши, эҳтиросларга берилмаслиги, асабийлашиб, жанжалли ҳолатларга аралашмаслиги керак. У доимий кўтаринки кайфиятда бўлиши, табиат манзараларидан баҳра олиши, турли адабиёт, қўлланма ва кўрсатмаларни ўқиб туриши ҳамда уларга амал қилиш мақсадга мувофиқ. Маълумотларга қараганда, ҳозир дунёда сурункали чарчаш синдромлари аниқланган. 2009 йилдаги далилларга кўра, биргина АҚШда бу синдром ҳар юз минг одамдан 10 мингида учрайди. Қарангки, уларнинг асосини аёллар ташкил этар экан. Бу касалликнинг сабаблари доимий стресслар, чарчаш ва ҳаёт ташвишларидан иборатдир. Мазкур ҳолатларнинг олдини олиш учун ҳомиладор аёл ҳолатини турмуш ўртоғидан тортиб, оила аъзоларининг ҳаммаси тушуниши, қолаверса, керакли шароит ва имкониятларни яратиб бериши зарур.\nҲомиладор аёлга қуйидагилар тақиқланади\n- гўзаллик салонида ҳар хил ҳимиявий моддаларни танага, тирноқларга, сочга ишлатиш,\n- инфекция эпидемияси бор ҳудудларга бориш,\n- овқатни кўп истеъмол қилиш ва тана вазнининг ошиши,\n- оч қолиш,\n- охирги уч ойликда узоқ йўлга чиқиш (самолёт, поезд, автотранспорт).\nҲомиладорлик ва экология\nДунё миқёсида глобал муаммога айланиб бораётган экологик омилларнинг ўзгариши натижасида болаларда учрайдиган туғма нуқсонлар сони ортиб бораётганлиги барча соҳа мутахассисларини ташвишга солаётганлиги ҳеч биримизга сир эмас.\nҲомиладаорлик ва баланд\nҲомиладорлик даврида паст товушлар 40-децибал (дб) ҳомилага ҳам, бўлажак она организмига ҳам яхши таъсир этади. Мутахассислар фикрига қараганда, баланд товушлар (80-150 дб) она ва бола организмига салбий таъсир этиб, айниқса, боланинг эшитиш қобилияти кескин пасайиб кетар экан. Бунинг тасдиғи сифатида айтиш муҳимки, Стокгольм Қироли университетиниг Атроф-муҳит тиббиёт институти ходимлари маълумотига (интернет маьлумоти) кўра, баланд товушли ишлаб чиқариш корхоналарида ишлаган ҳомиладор аёллардан туғилган болаларнинг кўпчилигида эшитиш қобилияти сусайганлиги аниқланган. Масалан, Швецияда 1986-2008 йилларда 1,4 миллион нафар боланинг эшитиш қобилияти ўрганилганда корхонада товуш баландлиги 85 дб. дан ортиқ бўлганда туғилган болалаларда эшитиш қобилият кескин пасайгани кузатилган. Шунга кўра, Швеция олимлари "Ҳомиладор аёллар баланд товуш таъсирларидан сақланиш" шиорини ўртага ташлашган…\nҲомиладорлик ва ифлослашган\nҲозирда атмосферанинг ифлосланиши кескин ортиб бормоқда. Биринчи навбатда автотранспортларнинг кўпайиб бораётганлиги ва улардан чиқаётган газлар таркибида 200 дан ортиқ заҳарли моддалар борлигини барчамиз яхши биламиз. АҚШ ва Франция олимлари берган хабарлаларга кўра, атмосфера ҳавосида майда зарарли заррачалар йилдан-йилга кўпайиб бормоқда ва натижада 18-22 фоиз туғилган болаларнинг оғирлиги меъёридан кам бўлмоқда. Юта штати ҳар йили бир неча бор "Юта штати шифокорлари тоза атмосфера ҳавоси учун" номли семинар ташкил этиб, юрак зўриқиши, инсультлар, қоннинг қуйилиши ва туғма нуқсонли касалликларнинг атмосфера ҳавосининг ифлосланишидан келиб чиқаётганлиги тўғрисида тадбир иштирокчиларига чуқур маълумотлар берадилар. Шунингдек, ҳомиладор аёл ҳомиладорликнинг иккинчи ойида озон ва углерод оксиди баланд бўлган ҳаводан нафас олганда, ундан туғиладиган болада туғма нуқсонлар сони 3 мартагача кўп бўлганлиги аниқланган.\nҚуёш нурлари таъсири\nКейинги йилларда ультрабинафша нурларнинг озон қатламларидан ўтиши осонлашган. Чунки, озон қатламлари юпқалашиб, озон тешикларининг кўпайганлиги ҳақида адабиётлар етарли. Озон қатламининг юпқалашуви ва тешикларнинг пайдо бўлишига кўпроқ автомобил газлари, ҳозирда глобал иссиқлик натижасида ген мутациялари, онкологик касалликларнинг кўпайиши ҳомиладор аёллар саломатлигига ҳам таъсир этиш билан бирга, қуёш нури натижасида теридаги ўзгариш, холларнинг кўпайиши, иммун ҳимоянинг пасайиши сезилади. Бундай ҳолатлардан сақланиш учун рухсат этилган крем ва қуёшдан ҳимояловчи кузойнаклардан фойдаланиш мумкин.\nИфлосланган сув таъсири\nСувларда зарарли микроб, паразит ва кимёвий моддалар бўлиши табиий. Шундай экан, кейинги йилларда ҳомиладор аёлларга хлорланган водопровод сувидан ичиш ман этилмоқда. Қайнатилган хлорланган сувда диоксидлар кўпайиб, улар имунитет ва репродуктив эндокрин тизимларга таъсир этиши ҳамда онкологик, генетик аномалияларга олиб келиши мумкин экан. Инсон экологияси ва атроф-муҳит гигиенаси илмий текшириш институти мутахассислари муддати ўтмаган шиша идишлардаги сувлардан фойдаланишни тавсия этадилар. Уларнинг таркибида фойдали элементлар кальций, натрий, магний ва калий бор.\nҲозирги цивилизация даврида телекомуникация, мобиль телефонлар, радар сингари маиший жиҳозларнинг кўпайиб бориши инсон организмига электромагнит таьсирларини кучайтирмоқда. Ҳомиладор аёл электромагнит майдонида кўпроқ қолганда, ҳомиланинг тушиб кетиши, муддатидан олдин туғилиши, туғма нуқсонларнинг кўпайиши аниқланган. Масалан, Британияда мобиль телефонларнинг кўп ишлатилиши натижасида ҳомила миясида ўсмалар пайдо бўлиш эҳтимоли кўпаймоқда. Россия олимларининг олиб борган тадқиқотлари шуни кўрсатдики, инкубацияга қўйилган икки гуруҳ тухумлар бирининг ёнига мобиль телефон қўйилганда, бу гуруҳдаги тухумлар жўжа очмаган. 1980-йилларда АҚШ, Канада, Испания ва Швеция олимларининг аниқлашича, компьютер мониторлари, телевизорлардан пайдо бўладиган ўзгарувчан магнит майдонлари жуда кўп акушер-гинекологик муаммоларни келтириб чиқарган.\nҲомиладор аёл ва тамаки тутуни\nТамаки тутунида 2000 дан ортиқ кимёвий бирикма бор. Улар таркибига стирол, бензол, ксилол, этил бензол, никотин, фенол ва бошқалар киради. Пассив чекувчанлик кашандага қараганда ён-атрофидан ўтирган инсонлар организмига жиддий зарар кўрсатади. АҚШда ўтказилган тадқиқотларга кўра, пассив чекишдан юрак, ўпка ва бошқа касалликлардан ҳар йили 60 минг нафар одам вафот этади. Кўп давлатларда чекиш ман қилинган. Масалан, Хитойнинг айрим ҳудудларида 2015 йилдан чекиш тақиқланиб, чекувчилар жарима тўлайдилар (маҳсус жарима ташкилотлари фаолият кўрсатади). Хулоса ўрнида айтиш жоизки, мамлакатимизда ёшлар, айниқса, ёш аёлларнинг чекишларига асло йўл қўймаслигимиз керак. Мазкур йўналишда олиб борилаётган тадбирларга қарамай, пойтахтимиздаги бир қанча коллеж ва институт ёшлари ичида 20 фоиздан ортиқ чекувчилар борлиги аниқланди. Бу албатта, ачинарли ҳол. Бу каби зарарли одатларнинг олдини олиш учун таълим, маҳалла, идора ва ташкилотлар ҳамда тиббий муассасалар ҳамкорликда иш олиб боришлари даврнинг муҳим талабларидан бирига айланмоқда. Демак, тамаки тутунининг зарари онадан кўра ҳомилага салбий таъсир қилиши натижасида носоғлом фарзанд дунёга келиши муқаррар.\nҲомиладорлик ва озиқ-овқат экологияси\nШифокорларнинг фикрича, овқатга қўшиладиган турли хил табиий хомашёлар чуқур кимёвий қайта ишлаганда уларнинг фойдали томони камаяди. Айниқса, кимёвий бўёқлар билан газлаштирилган ва ширинлаштирилган овқатлар инсонлар организмига салбий таъсир этади. Шу ерда ҳомиладор аёлларнинг суткалик овқат рационига ҳам эътибор қаратайлик. Ҳомиладорликнинг биринчи ярмида овқат калорияси 2400-2700 к.кал. бўлиши мақсадга мувофиқ. Оқсиллар кунига 110 гр. атрофида (шундан 50 фоиз ҳайвонлар оқсили). Ёғлар 75 гр. (ҳомиладор аёллар овқат рационида 40 фоиз ўсимлик ёғи бўлиши керак), углеводлар кунига 350 гр. бўлиб, қолган углеводлар клетчатка-крахмалга бой нон маҳсулотлари, мева ва сабзавотлардан олинади. Витаминлар ва микроэлементларнинг ҳомиладорлар учун ишланган суткалик нормаси қуйидагича. Витамин А-800 мкг, Д-10 мкг, К-65 мкг, С-70 мг, В-1-1,5 гр, В-2-1,6 гр, витамин ПП-17 мг, фоли кислотаси- 400 мкг. Микроэлементлар калций –1200 мг, фосфор-1200 мг, магний 320- мг, темир-30 мг, рух-15 мг, йод -115 мкг, селен –160 мкг.\nҲомиладорликнинг иккинчи ярмида овқат калорияси 2800-3000 к.кал. бўлиши лозим. Ҳомиладор аёл суткасига оқсиллар 120 гр., ёғ 85 гр., углевод 400 гр.гача бўлиши, бундан ташқари, овқатланиш сони ортиб, кам миқдорда тез-тез овқатланиб туриш тавсия этилади.\nЮқорида келтирилган фикрлардан хулоса қиладиган бўлсак, ҳомиладор аёл ва унинг оила аъзолари ҳар бир меъёрий қоидаларга қатъий риоя қилсаларгина, соғлом онадан – соғлом фарзандлар дунёга келиши, бу албатта, жамиятимиз тарққиётининг равнақ топишида асосий омил бўлиб хизмат қилади.\nЭркин ТУРСУНОВ, Тошкент педиатрия тиббиёт институти гистология- цитология, эмбриология кафедрасининг профессори.


ЎЗДЖТУДА ЎЗБЕКИСТОН МАДАНИЯТИ КУНЛАРИ ФЕСТИВАЛИ\nБугун – 31 октябрь куни Ўзбекистон давлат жаҳон тиллари университетида Ўзбекистон маданияти кунлари фестивали ўтказилди. Тадбирда ЎзДЖТУ ёшлар билан ишлаш бўйича проректор Норпўлат Мамадов сўзга чиқиб, қатнашчиларга омад тилади.\nФестивал 2 босқичда ташкил этилган бўлиб, дастлаб барча факультетлар навбатма-навбат ўзларига бириктирилган юртимизнинг тарихий шаҳарларини, уларнинг ўзига хос томонларини бадиий саҳна чиқишлари билан очиб беришлари лозим бўлди.\nНавбатдаги шарт эса “Тарихий обидалар – маданиятимиз бўлаги” деб номланиб, бунда гуруҳлар 5 дақиқа давомида ўзларига вазифа сифатида топширилган шаҳарнинг бир ёи бир нечта тарихий ёдгорликлариги истаган хорижий тилда суратлар, видеолавҳалар ёрдамида ёритиб бердилар.\nТадбир давомида элимиз суйган санъаткорлар томонидан ижро этилган шўх куй-қўшиқлар тадбирда йиғилганларга аъло кайфият улашиб, уларни рақсга чорлади.\nШунингдек, тадбир сўнгида фестивал доирасида аввалроқ ташкил этилган “Тарихий шаҳарлар бўйича энг яхши иншо муаллифи”, “Тарихий шаҳар ёдгорликлари акс этган энг чиройли сурат” номинациялари ғолибларини ҳам тақдирлаш муросими бўлиб ўтди.


Илк бора мамлакатнинг собиқ биринчи хоними Татяна Каримова билан интервью уюштирилди | SOF UZ хабарлари\nИлк бора мамлакатнинг собиқ биринчи хоними Татяна Каримова билан интервью уюштирилди\n29.01.2018 | Ўзбекистон | 3442\nИслом Каримов фонди Ўзбекистоннинг Биринчи президенти Ислом Абдуғаниевич Каримовнинг рафиқаси Татьяна Акбаровна Каримова билан суҳбатни эълон қилди.\nЭслатиб ўтамиз, Ислом Каримов номидаги Республика хайрия жамоатчилик фондига Ўзбекистон мустақиллиги асосчиси ва биринчи Президенти Ислом Каримовнинг хотираси ва ҳаётда амал қилган тамойилларини абадийлаштириш мақсадида асос солинган. Фонд 2016 йил октябрда Биринчи Президент хотирасини ва унинг ҳаётий принципларини абадийлаштириш мақсадида Татьяна Каримова ва Лола Каримова-Тилляева томонидан таъсис этилган.\n- Ҳурматли Татьяна Акбаровна! Шу кунларда Ўзбекистон Республикасининг Биринчи Президенти Ислом Абдуғаниевич Каримов таваллудининг 80 йиллиги нишонланмоқда. У кишини Юртбошимиз сифатида яхши таниймиз. Биринчи Президентимиз кундалик ҳаётда, оила даврасида қандай бўлганлари ҳам ўқувчиларимизни қизиқтириши табиий.\nТатьяна Каримова: Ҳақиқатан ҳам, Ислом Абдуғаниевичнинг бутун ҳаёт йўллари Сиз санаган хислатлар ҳақида шаҳодат беради. Нимагаки эришган бўлсалар, бари ўша хислатлари туфайлидир. Ислом Абдуғаниевичнинг болалиги уруш ва урушдан кейинги оғир дамларга тўғри келди. Кичикликдаёқ пешона тери билан нон топиш нима эканини билдилар. Урушдан кейин барча машаққатли ҳаёт кечиргани маълум. Уларнинг ҳам оилалари эҳтиёжманд эди. Самарқанднинг эски шаҳар қисмида яшаган оддий оила. Ислом Абдуғаниевич мактабга чиққан кезлари рус тилини билмас эдилар, аммо букилмас ирода, қатъият ва собитқадамлик боис мактабни олтин медалга битирдилар. У киши ёзган иншолар намуна ўлароқ бутун синфга ўқиб берилган экан. Кейинроқ синфдошлари тан олишича, Ислом Абдуғаниевичнинг иншоларидан олий ўқув юртига кириш имтиҳонида "шпаргалка" сифатида фойдаланишган. Шу тариқа оддий оилада вояга етган йигит мактабни муваффақиятли тамомлаб, тақдирига пешвоз чиқмоқ учун сафарга отланди. Ўша кезлар олтин медал ва олам-олам орзулар у кишининг бор-йўқ бисоти эди. Тақдир ҳукми билан киндик қони тўкилган она заминга мустақил Ўзбекистоннинг Биринчи Президенти бўлиб мангуга қайтдилар.\nСинфдошларидан бири Ислом Абдуғаниевичнинг шахсий маслагини ёрқин намоён этувчи, мактаб йилларига доир бир воқеани хотирлаган эди. Ёзги мева йиғим-терими пайти ёши улуғ бир киши болалардан келажакда ким бўлишлари ҳақида сўрайди. Кўпчилик учувчи, токар каби касбларни эгаллаш истагини билдиради. Ислом Абдуғаниевичнинг жавоби эса болаларни ҳам, катталарни ҳам ҳайрон қолдиради: "Мен Амир Темурга ўхшасам дейман!"\nМактаб йиллариданоқ Максим Горкий ҳикояси персонажи — ўз жонидан кечган, юрагини машъал каби ёқиб халқни қутқариб қолган Данко энг севимли адабий қаҳрамонлари бўлган.Унинг "Оташ каби ёниб, ўзгалар йўлини ёрит!" деган шиори ёш Ислом Абдуғаниевичнинг юракларида муҳрланиб қолган. Бу кейинроқ Президентнинг ҳаётий маслагига айланди.\n- Сизлар қандай танишгансизлар? Бўлажак турмуш ўртоғингиз қалбингизни қандай забт этганлар?\n— Ислом Абдуғаниевич билан 1970 йили Самарқандда, муҳандислик-технология факультетининг охирги курсида ўқиган кезларим танишганмиз. Биринчи учрашувимиз уларнинг акалари Ибод Ғаниевичнинг уйида бўлган. Ибод Ғаниевичнинг рафиқаси Хайринисо Султоновна менинг холаваччам эди. Мен талабалар ётоқхонасида истиқомат қилар, дарсдан кейин уларникига тез-тез меҳмонга бориб турар эдим. Ибод Ғаниевич оқкўнгил, ақлли ва одамшаванда инсон, боз устига, яхши суҳбатдош ҳам эдилар.\nМени хиёбонда сайр қилишга таклиф этдилар. Биз илк бор ёлғиз ўзимиз кўришиб, гаплашиб турган эдик. Табиат, об-ҳаво, ўқиш ҳақида суҳбатлашдик. Одатий суҳбат. Лекин сайр асносида Ислом Абдуғаниевич тўхтаб, ҳеч кутилмаганда "Менга турмушга чиқасизми?" деб сўрадилар. Мен учун бу мутлақо кутилмаган ҳол эди. Қандай изоҳлашни ҳам билмайман: ақл вазиятни ҳали тўлиқ англаб, баҳолаб бўлмасдан, қалб ва юрак "ҳа" дея жавоб бериб бўлган эди. Кўнгил шубҳаю гумондан холи кезларда шундай бўлади. Мен бу инсоннинг ички кучи, самимияти, жозибаси, қатъияти ва недир бир оҳанрабосини сезган бўлсам керак… Мен "ҳа" дея жавоб бердим. Бари ана шундай кечган эди. Бор-йўғи бир неча қисқа учрашув…\n- Ислом Абдуғаниевич билан кўп йиллар бирга ҳаёт кечирдингиз. Кундалик ҳаётингиз қандай кечарди, қандай қийинчиликлар бўларди?\n— Тўйдан кейин Тошкентдаги икки хонали квартирада жуда оддий ҳаёт кечира бошладик. Бу квартирани Ислом Абдуғаниевич Давлат план комитети раисининг ёрдамчиси бўлган кезларда олганлар. Тинч-тотув яшаганмиз, маошимиз унча катта бўлмагани боис таъмир ишларини ўзимиз қилганмиз. Бўёқ олиб келиб, ўзимиз хона оқлаганмиз, эшик бўяганмиз, полни локлаганмиз, балкон деразасига ойна солганмиз. Ҳеч қачон таъмир ишидан қочмаганмиз. Одатда, Ислом Абдуғаниевич уйдаги таъмир юмушларини ўзлари қилардилар. Барча ишлари бароридан келар эди. Сирасини айтганда, у киши барини ўз қўллари билан қилишни яхши кўрардилар. Керак пайтда қидириб қолмасдик,турли асбоблар солинган бутун бошли жомадоним бўларди. Парма, бўёқ чўткаси, қисқич, омбур, бурагич, болға ва бошқа бирталай асбоблар зарур пайтда асқотарди.\nБир гал Ислом Абдуғаниевич пол бўяётиб лок ҳидидан қаттиқ заҳарландилар. Кучли астма хуружи бошланди, лекин "тез ёрдам" чақиришга изн бермадилар. Туни билан сут ичирдим. Ўша воқеадан кейин бўёқ ҳидини хушламайдиган бўлиб қолдилар.\nИслом Абдуғаниевич қандай лавозимда ишламасинлар, ҳеч қачон хизмат вазифасидан фойдаланмаганлари, ваколатларини суиистеъмол қилмаганларига гувоҳман. У кишидан пастроқ даражадаги мансабдорлар ҳам бошқача яшар ва шу боис гоҳида умр йўлдошимнинг устларидан кулишар эди. Аммо бу — Ислом Абдуғаниевичнинг қатъий позицияси эди.\n- Биринчи Президентимиз ҳаётига доир биз билмаган яна қандай жиҳатлар бор?\n— Фақат яқинлари кўра олган жиҳатлар хусусида ҳам сўзлаб берсам. Ислом Абдуғаниевич гул совға қилишни хуш кўрар эдилар. Оила қурганимизнинг дастлабки кезларида ҳам, кейинчалик Президент бўлганларидан сўнг ҳам бундан бир олам завқ олардилар. Боғ-ҳовлида сайр қилиб юрганимизда Ислом Абдуғаниевич ҳамиша бирор гуллаган новда ёки чечак топиб, менга туҳфа этар эдилар. Бу хотираларни қалбим тўрида сақлайман…\nИслом Абдуғаниевич қўли очиқ инсон эдилар. Умуман, совға улашишни ёқтирардилар. Уйимизда ҳамиша кўплаб сувенирлар бўлар эди. Бизникига меҳмон келиб, кузатаётганимизда қўлларига тушган буюмни ҳадя қилиб юборардилар. Мен олиб қолишни истаган буюмни совға қилиб юборсалар, ранжиган пайтларим ҳам бўлган. Ислом Абдуғаниевич истаганларини туҳфа этиб юборишлари мумкин эди. Муҳими — совға меҳмонга ёқса бас. Бундан эса бир олам мамнуният туярдилар.\nИслом Абдуғаниевич табиатни яхши кўрар, борлиқни тинглай олар, ҳис қила билар эдилар. Бу завқни ўзлари ҳис этиб қолмай, ён-атрофидагилар ҳам ундан баҳра олишини истардилар. Ҳатто бундай ҳис-туйғулардан йироқ одамлар ҳам вақт ўтиши билан, қаерда бўлмасин, боғ-ҳовлидами, тоғдами — табиатдаги ўзгаришларни кузатиш, ундан ҳайрат туйишни ўрганди. Айниқса, гуллаган дарахтни кўрганида Ислом Абдуғаниевичнинг кайфиятлари кўтариларди. У киши учун оппоқ пахта каби қийғос гуллайдиган гилос ва олчадан чиройлиси йўқ эди. Дарахтлар кўкламда илк барг чиқарганини кўрганда хурсанд бўлиб кетар, кузда арғувон тусга кирганида эса ҳайратга чўмар эдилар.\nИслом Абдуғаниевич учун оппоқ қушлар тинчлик, эзгулик, бахту саодат ва осойишталик тимсоли эди. Нафақат ўзлари, балки бутун мамлакат учун лайлаклар ўзига хос рамзга айлангани бежиз эмас. Бу кейинги йилларда бунёд этилган меъморий обидаларда ҳам акс этган. Мамлакатнинг бош майдони кираверишидаги "Эзгулик" аркасини кўриб, бунга амин бўлиш мумкин.\n- Биринчи Президентимиз қандай ота, қандай бобо бўлганлари ҳақида ҳам сўзлаб берсангиз.\n— Ислом Абдуғаниевич қорни, алалхусус, биринчи қорни жуда яхши кўрардилар. Қорда фарзандлар, кейинроқ набиралар билан сайр қилиш учун ҳамиша вақт топишга интилардилар. Ислом Абдуғаниевич болаларни сузиш, қўрқмай сувга шўнғиш, велосипед минишга ўргатдилар.\nТатяна Каримова Ислом Каримов\n18.01.2019 | 1025\n17.01.2019 | 942\n17.01.2019 | 952\n17.01.2019 | 1000\n17.01.2019 | 1876\n16.10.2018 | 2978\n10.10.2018 | 4811\n07.10.2018 | 7227\n24.09.2018 | 3855\n28.08.2018 | 3128\n10.06.2018 | 3923\n15.01.2019 | 4238\n15.01.2019 | 3924


60-йиллар кинохити замонавий қиёфада қайтади - Anhor\nAnhor Все посты 60-йиллар кинохити замонавий қиёфада қайтади\n60-йиллар кинохити замонавий қиёфада қайтади\nБундан 50 йил олдин таниқли режиссёр Али Ҳамроев ўзбек кино санъати дурдонасига айланган “Ёр-ёр” мусиқий кинокомедиясини суратга олганди. Фильмни ҳозир ҳам кўпчилик севиб томоша қилади, ундаги айрим мавзу йўналишлари ҳамон долзарб. Таниқли режиссёр “Даракчи“ газетасига эксклюзив интервью берди.\nЁзувчи Раҳмат Файзий, ёш Оделша Агишев билан ҳамкорликда ёзилган яхши сценарий, афсонавий ўзбек актёрлари Сойиб Хўжаев, Раззоқ Ҳамроев, Ҳамза Умаров, Шукур Бурҳонов, Турсуной Жаъфарова, Ғани Аъзамов, Олим Хўжаев, Раҳим Пирмуҳаммедовлардан иборат ажойиб таркиб, бош ролга жуда мос тушган актёр Бахтиёр Ихтиёров фильмнинг муваффақиятини белгилаб берди.\nБугун Али Ҳамроев Москвада яшайди, аммо унинг қалби Ўзбекистон билан абадий боғланган. Таниқли режиссёр шу йил октябрь ойида Тошкентда ушбу мусиқий комедиянинг юбилейини ташкил этишни орзу қилмоқда.\n«Бу сафар саҳнага ҳаётда қолган актёрларимиз чиқишади. Минг афсуски, уларнинг сони жуда ҳам кам. Бу фильм ижодий фаолиятимда алоҳида ўрин эгаллаган. “Ёр-ёр” неча-неча авлод томошабинларининг севимли комедиясига айланиб қолганидан бахтиёрман!», – дейди режиссёр.\n“50 йилдан бери фильмнинг давомини олиш истагида бўлганман. Лекин бу истагим амалга ошмади. Мана энди Сойиб ака, Шукур ака йўқ. Бахтиёр худди Сойиб акага ўхшаб мўйсафид бўлди, ҳозир бетоб экан. Ўйлаб қарасам, фильмнинг давомини эмас, янгича талқинини суратга олиш мақсадга мувофиқ бўлади. “Ёр-ёр”нинг давомида Сойиб ака талқин этган қариянинг набиралари ҳаётини кўрсатамизми? “Ёр-ёр”нинг янги талқинида тўй можаролари бугунги кунимизда бўлиб ўтади. Айнан ўша сюжет, ўша қаҳрамонлар, ўша-ўша воқеликлар. Фақат 50 йилдан кейинги муҳитда. “XXI асрнинг “Ёр-ёр”и, мана янги фильмнинг номи. Тўй мавзуси бугун ҳам долзарб. Ота-бола можаролари, ўғил уйлантириш муаммоси бугун ҳам бор. Дўстим Оделша Агишев билан бу лойиҳа устида ишлаяпмиз”, – дейди Али Ҳамроев.\nБухорода сайёҳлар учун қишлоқ барпо этиляпти